<http://www.thaigov.go.th>

วันนี้ (16 มกราคม 2561) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พันเอก อธิสิทธิ์ ไชยนุวัติ พร้อมด้วยพันเอกหญิง ทักษดา สังขจันทร์ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างพระราชบัญญัติพัฒนาการเศรษฐกิจและสังคมแห่งชาติ (ฉบับที่ ..) พ.ศ. .... และข้อเสนอการปรับโครงสร้างของสำนักงานคณะกรรมการพัฒนาการ

เศรษฐกิจและสังคมแห่งชาติ

2. เรื่อง ร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. ....

และร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร

ว่าด้วยการยกเว้นรัษฎากร (มาตรการภาษีเพื่อสนับสนุนการมีบุตร)

3. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้น รัษฎากร (ฉบับที่ ..) พ.ศ. .... (มาตรการภาษีเพื่อส่งเสริมการจัดตั้งศูนย์รับเลี้ยงเด็ก เพื่อเป็นสวัสดิการของลูกจ้างสำหรับสถานประกอบการของบริษัทหรือห้างหุ้นส่วน นิติบุคคล)

4. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้น รัษฎากร (ฉบับที่ ..) พ.ศ. .... (มาตรการภาษีเพื่อสนับสนุนการบริจาคให้แก่ สถานพยาบาลตามพระราชบัญญัติสถานพยาบาล พ.ศ. 2541

5. เรื่อง ร่างพระราชกฤษฎีกากำหนดจำนวน เขตอำนาจ และวันเปิดทำการของศาลแขวง ในจังหวัดภูเก็ต พ.ศ. .... (กำหนดวันเปิดทำการศาลแขวงภูเก็ต วันที่ 1 เมษายน 2561)

6. เรื่อง ร่างระเบียบสำนักนายกรัฐมนตรี ว่าด้วยการจัดการมลพิษทางน้ำเนื่องจากน้ำมัน และเคมีภัณฑ์ พ.ศ. ....

7. เรื่อง ร่างพระราชกฤษฎีกาจัดตั้งองค์การมหาชน (ฉบับที่ ..) พ.ศ. ....

ขององค์การมหาชน จำนวน 2 แห่ง

|  |
| --- |
| **เศรษฐกิจ- สังคม** |

8. เรื่อง ขออนุมัติโครงการสนับสนุนนักเรียนทุนรัฐบาลทางด้านวิทยาศาสตร์และ เทคโนโลยี ระยะที่ 4

9. เรื่อง อนุมัติโครงการศูนย์บูรณาการบริการด้านการแพทย์และสาธารณสุข โรงพยาบาล จุฬาลงกรณ์สภากาชาดไทยและงบประมาณสนับสนุน

10. เรื่อง แนวทางการจัดทำแผนงาน/โครงการป้องกันและแก้ไขปัญหาการกัดเซาะชายฝั่ง

11. เรื่อง แนวทางการตรวจลงตราสำหรับผู้ประกอบการ นักลงทุน และผู้เชี่ยวชาญ

จากต่างประเทศ (SMART Visa)

12. เรื่อง การบริหารจัดการการทำงานของแรงงานต่างด้าวในประเทศไทย

13. เรื่อง การกำหนดสินค้าและบริการควบคุมตามพระราชบัญญัติว่าด้วยราคาสินค้า

และบริการ พ.ศ. 2542

|  |
| --- |
| **ต่างประเทศ** |

14. เรื่อง การขอความเห็นชอบต่อร่างแถลงการณ์ร่วม โครงการ Our Eyes Initiative

15. เรื่อง ขอความเห็นชอบต่อร่างความตกลงระหว่างรัฐบาลแห่งราชอาณาจักรกัมพูชากับ ศูนย์ทุ่นระเบิดภูมิภาคอาเซียนว่าด้วยการเป็นเจ้าบ้าน และการให้เอกสิทธิ์และ ความคุ้มกันแก่ศูนย์ทุ่นระเบิดภูมิภาคอาเซียน และร่างแผนงานของศูนย์ทุ่นระเบิด ภูมิภาคอาเซียน ประจำปี ค.ศ. 2017-2018

16. เรื่อง โครงการพัฒนาทางเลือกเพื่อชีวิตความเป็นอยู่ที่ยั่งยืนไทย - เมียนมา

17. เรื่อง การขอความเห็นชอบต่อร่างปฎิญญาเดลี สำหรับการประชุมสุดยอดอาเซียน – อินเดียในโอกาสครบรอบ 25 ปี ความสัมพันธ์อาเซียน – อินเดีย (Delhi Declaration of the ASEAN-India Commemorative Summit to Mark The 25th Anniversary of the ASEAN-India Dialogue Relations)

|  |
| --- |
| **แต่งตั้ง** |

18. เรื่อง รัฐบาลสาธารณรัฐกัวเตมาลาเสนอขอแต่งตั้งเอกอัครราชทูตวิสามัญผู้มีอำนาจเต็ม แห่งสาธารณรัฐกัวเตมาลาประจำประเทศไทย (กระทรวงการต่างประเทศ)

19. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงพาณิชย์)

20. เรื่อง แต่งตั้งกรรมการผู้ช่วยรัฐมนตรี (นายพงศธร สัจจชลพันธ์)

21. เรื่อง แต่งตั้งกรรมการในคณะกรรมการขององค์การอุตสาหกรรมป่าไม้

22. เรื่อง การแต่งตั้งกรรมการผู้ทรงคุณวุฒิในคณะกรรมการองค์การพิพิธภัณฑ์

วิทยาศาสตร์แห่งชาติ

23. เรื่อง การแต่งตั้งผู้รักษาราชการแทนรัฐมนตรีว่าการกระทรวงการท่องเที่ยวและกีฬา

24. เรื่อง การแต่งตั้งผู้รักษาราชการแทนรัฐมนตรีว่าการกระทรวงอุตสาหกรรม

25. เรื่อง การแต่งตั้งข้าราชการการเมือง (ตำแหน่งเลขานุการรัฐมนตรี

ว่าการกระทรวงพาณิชย์)

26. เรื่อง ขอรับโอนข้าราชการเพื่อแต่งตั้งให้ดำรงตำแหน่งผู้ตรวจราชการพิเศษ

ประจำสำนักนายกรัฐมนตรี (สำนักนายกรัฐมนตรี)

\*\*\*\*\*\*\*\*\*\*\*\*\*\*\*\*\*\*\*

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติพัฒนาการเศรษฐกิจและสังคมแห่งชาติ (ฉบับที่ ..) พ.ศ. .... และข้อเสนอการปรับโครงสร้างของสำนักงานคณะกรรมการพัฒนาการเศรษฐกิจและสังคมแห่งชาติ**

คณะรัฐมนตรีมีมติอนุมัติ รับทราบ และเห็นชอบ ดังนี้

1. อนุมัติหลักการร่างพระราชบัญญัติพัฒนาการเศรษฐกิจและสังคมแห่งชาติ (ฉบับที่ ..) พ.ศ. .... ตามที่สำนักงานคณะกรรมการพัฒนาการเศรษฐกิจและสังคมแห่งชาติเสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงการคลังและสำนักงาน ก.พ.ร. ไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

2. รับทราบแผนในการจัดทำกฎหมายลำดับรอง กรอบระยะเวลาและกรอบสาระสำคัญของกฎหมายลำดับรองซึ่งต้องออกตามร่างพระราชบัญญัติดังกล่าว ตามที่สำนักงานคณะกรรมการพัฒนาการเศรษฐกิจและสังคมแห่งชาติเสนอ

3. อนุมัติหลักการร่างกฎกระทรวงแบ่งส่วนราชการสำนักงานคณะกรรมการพัฒนาการเศรษฐกิจและสังคมแห่งชาติ สำนักนายกรัฐมนตรี พ.ศ. .... ตามที่สำนักงานคณะกรรมการพัฒนาการเศรษฐกิจและสังคมแห่งชาติเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

4. เห็นชอบให้ยกเว้นการปฏิบัติตามมติคณะรัฐมนตรีเมื่อวันที่ 19 ธันวาคม 2549 (เรื่อง การปรับปรุงมติคณะรัฐมนตรี เรื่อง กฎกระทรวงแบ่งส่วนราชการ) และมติคณะรัฐมนตรีเมื่อวันที่ 24 กรกฎาคม 2550 (เรื่อง การซักซ้อมความเข้าใจเกี่ยวกับการจัดตั้งหน่วยงานของรัฐ)

5. มอบหมายให้สำนักงานคณะกรรมการพัฒนาการเศรษฐกิจและสังคมแห่งชาติหารือร่วมกับกระทรวงการคลังเกี่ยวกับการโอนภารกิจตามมาตรา 12 (4) และ (5) แห่งพระราชบัญญัติพัฒนาการเศรษฐกิจและสังคมแห่งชาติ พ.ศ. 2521 ให้สำนักงานคณะกรรมการนโยบายรัฐวิสาหกิจหรือหน่วยงานอื่น ๆ ให้เกิดความชัดเจน และให้ส่งผลการพิจารณาไปยังสำนักงานคณะกรรมการกฤษฎีกาเพื่อประกอบการตรวจพิจารณาร่างพระราชบัญญัติดังกล่าวต่อไป

6. มอบหมายให้สำนักงานคณะกรรมการพัฒนาการเศรษฐกิจและสังคมแห่งชาติรับความเห็นของฝ่ายกฎหมายและกระบวนการยุติธรรม คณะรักษาความสงบแห่งชาติไปพิจารณาดำเนินการต่อไปด้วย

**สาระสำคัญของร่างพระราชบัญญัติและร่างกฎกระทรวง**

1. **ร่างพระราชบัญญัติพัฒนาการเศรษฐกิจและสังคมแห่งชาติ (ฉบับที่ ..) พ.ศ. ....**

1.1 แก้ไขคำนิยาม “**การพัฒนาเศรษฐกิจและสังคม**” เพื่อให้ครอบคลุมการเพิ่มผลิตภาพและการใช้การพัฒนานวัตกรรมในทุกด้านและทุกระดับจากการใช้ทรัพยากรอย่างมีประสิทธิภาพ และแก้ไขคำนิยาม “**รัฐวิสาหกิจ**” เพื่อให้มีมาตรฐานในการปฏิบัติที่เกี่ยวกับรัฐวิสาหกิจเป็นไปในทิศทางเดียวกันของทุกส่วนราชการที่เกี่ยวข้อง

1.2 **ปรับปรุงองค์ประกอบ วาระ และการพ้นตำแหน่งของคณะกรรมการพัฒนาการเศรษฐกิจและสังคมแห่งชาติ (กก.สศช.)** โดยเปลี่ยนกรรมการโดยตำแหน่ง จำนวน 1 ตำแหน่ง จากผู้อำนวยการสำนักเศรษฐกิจการคลัง เป็นปลัดกระทรวงการคลัง และเพิ่มกรรมการโดยตำแหน่ง 2 ตำแหน่ง ได้แก่ เลขาธิการคณะกรรมการกฤษฎีกา และเลขาธิการคณะกรรมการพัฒนาระบบราชการ ปรับปรุงหน้าที่ของ กก.สศช. ให้ครอบคลุมภารกิจงานด้านยุทธศาสตร์ชาติและการปฏิรูปประเทศ และกำหนดวาระการดำรงตำแหน่งของ กก.สศช. ให้ดำรงตำแหน่งคราวละ 4 ปี โดยไม่เกิน 2 วาระ จากเดิมที่ไม่ได้กำหนดเรื่องจำนวนวาระไว้

1.3 ปรับปรุงหน้าที่ของ กก.สศช. ให้ครอบคลุมภารกิจงานด้านยุทธศาสตร์ชาติและการปฏิรูปประเทศ รวมทั้งสนับสนุนให้ภาคีการพัฒนาที่เกี่ยวข้องมีส่วนร่วมในการจัดทำ ปฏิบัติ และติดตามประเมินผล แผนงาน โครงการพัฒนาต่าง ๆ

1.4 **กำหนดให้มีคณะกรรมการพิเศษ และคณะกรรมการนโยบาย** เพื่อรองรับภารกิจงานด้านยุทธศาสตร์ชาติและการปฏิรูปประเทศ

1.5 **ปรับปรุงหน้าที่ของ สศช. ปรับบทบาทหน้าที่ให้ครอบคลุมภารกิจงานด้านยุทธศาสตร์ชาติ และการปฏิรูปประเทศ** เพื่อรองรับภารกิจที่มีความหลากหลายและซับซ้อนมากขึ้น รวมถึงการรองรับบริบทที่มีผลกระทบต่อการพัฒนาในอนาคต โดย สศช. จะดำเนินการเฉพาะภารกิจที่สนับสนุนการวางแผนนโยบายระดับชาติเป็นหลัก และ**ถ่ายโอนภารกิจระดับปฏิบัติการในเรื่องที่เกี่ยวกับรายจ่ายประจำปีของรัฐวิสาหกิจไปยังหน่วยงานอื่นที่สามารถปฏิบัติได้ดีกว่า**

1.6 **กำหนดให้ สศช. สามารถจ้างบุคคล สถาบันการศึกษา หรือสถาบันที่มีวัตถุประสงค์ในการศึกษาวิจัย** เพื่อดำเนินการศึกษา ค้นคว้า และวิจัยที่เกี่ยวกับเศรษฐกิจและสังคมของประเทศ ภายใต้ระเบียบที่นายกรัฐมนตรีกำหนด

1.7 **กำหนดเรื่องค่าตอบแทน ค่าใช้จ่ายและประโยชน์อื่นใด** ของคณะกรรมการและคณะอนุกรรมการทุกคณะในพระราชบัญญัติฉบับนี้ ให้เป็นไปตามที่คณะรัฐมนตรีกำหนด

1.8 ปรับปรุงอำนาจนายกรัฐมนตรีในการออกระเบียบเพื่อปฏิบัติตามพระราชบัญญัติฉบับนี้

1.9 กำหนดบทเฉพาะกาลเกี่ยวกับการถ่ายโอนภารกิจที่เกี่ยวข้องกับรัฐวิสาหกิจตามมาตรา 12 (4) และมาตรา 12 (5) ให้สำนักงานคณะกรรมการนโยบายรัฐวิสาหกิจ กระทรวงการคลัง (กค.)

2. **ร่างกฎกระทรวงแบ่งส่วนราชการสำนักงานคณะกรรมการพัฒนาการเศรษฐกิจและสังคมแห่งชาติ สำนักนายกรัฐมนตรี พ.ศ. ....**

2.1 กำหนดให้ สศช. มีภารกิจสอดคล้องกับการปรับปรุงหน้าที่ของ สศช. ตามที่ร่างพระราชบัญญัติพัฒนาการเศรษฐกิจและสังคมแห่งชาติ (ฉบับที่ ..) พ.ศ. .... กำหนด และครอบคลุมภารกิจที่ได้รับมอบหมายในฐานะเลขานุการคณะกรรมการยุทธศาสตร์ชาติ และคณะกรรมการปฏิรูป เช่น การศึกษาแนวโน้มการเปลี่ยนแปลงในอนาคต ทั้งในประเทศและต่างประเทศ ทั้งในช่วงระยะสั้น ระยะปานกลาง และระยะยาว เพื่อเป็นข้อมูลประกอบการจัดทำยุทธศาสตร์การพัฒนาของประเทศ และแผนพัฒนาเศรษฐกิจและสังคมแห่งชาติ และการยกเลิกการจัดทำข้อเสนอเกี่ยวกับงบประมาณแผ่นดินในเรื่องที่เกี่ยวกับรายจ่ายประจำปีของรัฐวิสาหกิจ เป็นต้น

2.2 **กำหนดให้มีการแบ่งส่วนราชการของ สศช.** โดยมี 20 กอง/สำนัก/ศูนย์ ซึ่งเป็น**กองที่ขอจัดตั้งใหม่เพิ่มเติมจำนวน 4 กอง** ได้แก่ (1) กองยุทธศาสตร์ชาติและการปฏิรูปประเทศ (2) กองยุทธศาสตร์การพัฒนาเมือง (3) กองยุทธศาสตร์และประสานความร่วมมือระหว่างประเทศ และ (4) ศูนย์เทคโนโลยีสารสนเทศ **และมีหน่วยงานขึ้นตรงต่อเลขาธิการ สศช. จำนวน 3 หน่วยงาน** ได้แก่ กลุ่มตรวจสอบภายใน กลุ่มพัฒนาระบบบริหาร และศูนย์ปฏิบัติการต่อต้านทุจริต

2.3 กำหนดอำนาจหน้าที่ของกองที่ขอจัดตั้งใหม่จำนวน 4 กอง และปรับปรุงอำนาจหน้าที่ของกองเดิม จำนวน 16 กอง เพื่อให้สอดคล้องกับการปรับปรุงโครงสร้าง และภารกิจที่ได้รับมอบหมายเพิ่มเติม

**2. เรื่อง ร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. .... และร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วยการยกเว้นรัษฎากร (มาตรการภาษีเพื่อสนับสนุนการมีบุตร)**

คณะรัฐมนตรีมีมติอนุมัติดังนี้

1. อนุมัติหลักการร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. .... ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

2. อนุมัติหลักการร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วยการยกเว้นรัษฎากร ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

กค. เสนอว่า

1. โดยที่ประเทศไทยมีอัตราการเกิดของประชากรลดลง อันเป็นผลจากประชากรมีอายุที่ยืนยาวมากขึ้น ทำให้มีจำนวนประชากรผู้สูงอายุ (อายุตั้งแต่ 60 ปีขึ้นไป) เพิ่มขึ้น ส่งผลให้ประชากรวัยเด็กและวัยแรงงานมีจำนวนลดลงอย่างต่อเนื่อง และจากข้อมูลการประมาณการประชากรไทย ปี 2553-2583 ของสำนักงานคณะกรรมการพัฒนาการเศรษฐกิจและสังคมแห่งชาติ คาดว่าประเทศไทยอาจจะต้องเผชิญกับภาวะที่จำนวนประชากรทั้งประเทศลดลงหลังจากปี 2569 เป็นต้นไป และจะก้าวเข้าสู่การเป็นสังคมสูงวัยระดับสุดยอดที่มีสัดส่วนของประชากรผู้สูงอายุถึงร้อยละ 30 ในปี 2579

2. กค. จึงได้ดำเนินการเกี่ยวกับมาตรการภาษีเพื่อสนับสนุนการมีบุตรตามมติคณะรัฐมนตรี (23 พฤษภาคม 2560) โดยยกร่างพระราชบัญญัติและร่างกฎกระทรวงเพื่อสนับสนุนการมีบุตรและเป็นการจูงใจให้คนไทยมีบุตรเพิ่มขึ้น โดยเฉพาะกลุ่มเป้าหมายที่เป็นผู้มีรายได้และอยู่ในระบบภาษี และยังเป็นการสนับสนุนให้บุตรได้รับการเลี้ยงดูและเติบโตอย่างมีคุณภาพอันจะทำให้ประเทศไทยมีกำลังแรงงานที่มีคุณภาพในการขับเคลื่อนการพัฒนาประเทศในระยะยาว รวมทั้งยังเป็นการเตรียมความพร้อมเพื่อรองรับโครงสร้างประชากรของประเทศไทยที่ปรับเปลี่ยนเข้าสู่การเป็นสังคมผู้สูงอายุ โดย กค. คาดว่าจะส่งผลทำให้รัฐสูญเสียรายได้ประมาณปีละสองพันห้าร้อยล้านบาท

3. กค. ได้ดำเนินการจัดให้มีการรับฟังความคิดเห็นของผู้เกี่ยวข้องเกี่ยวกับร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. .... รวมทั้งเปิดเผยผลการรับฟังความคิดเห็นและการวิเคราะห์ผลกระทบที่อาจเกิดขึ้นจากกฎหมายนั้นต่อประชาชน พร้อมกับนำผลการรับฟังความคิดเห็นมาประกอบการพิจารณาจัดทำร่างกฎหมาย รวมถึงจัดทำคำชี้แจงตามหลักเกณฑ์ในการตรวจสอบความจำเป็นในการตราพระราชบัญญัติ (Checklist) ตามแนวทางของมติคณะรัฐมนตรีเมื่อวันที่ 4 เมษายน 2560 และรัฐธรรมนูญแห่งราชอาณาจักรไทยแล้ว

**สาระสำคัญของร่างพระราชบัญญัติ**

1. **ร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. ....** มีสาระสำคัญเป็นการกำหนดให้ปรับเพิ่มค่าลดหย่อนบุตรชอบด้วยกฎหมายตั้งแต่คนที่ 2 เป็นต้นไปของผู้มีเงินได้ หรือของสามีหรือภริยาของผู้มีเงินได้ ซึ่งเกิดตั้งแต่ปี พ.ศ. 2561 เป็นต้นไป ทั้งนี้ ไม่ว่าบุตรคนก่อนหน้าจะมีชีวิตอยู่หรือไม่ ให้หักลดหย่อนได้เพิ่มอีก 30,000 บาท ต่อคนต่อปีภาษี และให้ใช้บังคับสำหรับเงินได้พึงประเมินประจำปีภาษี พ.ศ. 2561 ที่จะต้องยื่นรายการในปี พ.ศ. 2562 เป็นต้นไป

2. **ร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วยการยกเว้นรัษฎากร** มีสาระสำคัญเป็นการกำหนดให้ผู้มีเงินได้หรือคู่สมรสสามารถนำค่าฝากครรภ์หรือค่าคลอดบุตรไปหักเป็นค่าลดหย่อนในการคำนวณภาษีเงินได้บุคคลธรรมดาตามจำนวนที่จ่ายจริงสำหรับการตั้งครรภ์แต่ละคราว แต่ไม่เกิน 60,000 บาท หากการจ่ายค่าฝากครรภ์และค่าคลอดบุตรเกิน 1 ปีภาษีสำหรับการตั้งครรภ์แต่ละคราว ให้หักลดหย่อนตามจำนวนที่จ่ายจริงในแต่ละปีภาษี แต่เมื่อรวมกันแล้วต้องไม่เกิน 60,000 บาท ทั้งนี้ สำหรับค่าฝากครรภ์และค่าคลอดบุตรที่จ่ายไปตั้งแต่วันที่ 1 มกราคม 2561 เป็นต้นไป และให้เป็นไปตามหลักเกณฑ์ วิธีการ และเงื่อนไขที่อธิบดีประกาศกำหนด โดยสิทธิในการหักลดหย่อนสำหรับค่าฝากครรภ์และค่าคลอดบุตรข้างต้น ให้เฉพาะผู้ที่ไม่ได้มีการเบิกค่าใช้จ่ายในการฝากครรภ์และคลอดบุตรจากแหล่งอื่น ๆ เช่น สิทธิประกันสังคม สิทธิข้าราชการ เป็นต้น ซึ่งหลักเกณฑ์และเงื่อนไขดังกล่าวจะเป็นไปตามที่อธิบดีประกาศกำหนด

**3. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (มาตรการภาษีเพื่อส่งเสริมการจัดตั้งศูนย์รับเลี้ยงเด็กเพื่อเป็นสวัสดิการของลูกจ้างสำหรับสถานประกอบการ**

**ของบริษัทหรือห้างหุ้นส่วนนิติบุคคล)**

คณะรัฐมนตรีมีมติอนุมัติหลักการร่างพระราชกฤษฎีกาออกตามความในประมวลรัษฎากร

ว่าด้วยการยกเว้นรัษฎากร (ฉบับที่ ..) พ.ศ. .... (มาตรการภาษีเพื่อส่งเสริมการจัดตั้งศูนย์รับเลี้ยงเด็กเพื่อเป็นสวัสดิการของลูกจ้างสำหรับสถานประกอบการของบริษัทหรือห้างหุ้นส่วนนิติบุคคล) ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างพระราชกฤษฎีกา**

1. กำหนดให้บริษัทหรือห้างหุ้นส่วนนิติบุคคลที่มีค่าใช้จ่ายเพื่อจัดตั้งศูนย์รับเลี้ยงเด็กในสถานประกอบการสามารถนำค่าใช้จ่ายดังกล่าวมาหักเป็นรายจ่ายได้ตามที่จ่ายจริง และสามารถหักได้เพิ่มขึ้นอีกหนึ่งเท่าตามที่จ่ายจริงแต่ไม่เกิน 1 ล้านบาท และค่าใช้จ่ายที่นำมาหักเป็นรายจ่ายได้จะต้องมีลักษณะและคุณสมบัติถูกต้องครบถ้วนตามระเบียบคณะกรรมการคุ้มครองเด็กแห่งชาติ ว่าด้วยการจัดให้มีศูนย์รับเลี้ยงเด็กในสถานประกอบกิจการ พ.ศ. 2560 ทั้งนี้ นายจ้างหรือผู้ได้รับมอบหมายจากนายจ้างต้องได้รับใบประกาศการจัดให้มีศูนย์รับเลี้ยงเด็กจากกรมกิจการเด็กและเยาวชน หรือสำนักงานพัฒนาสังคมและความมั่นคงของมนุษย์จังหวัด

2. กำหนดมาตรการภาษีในเรื่องนี้ใช้สำหรับค่าใช้จ่ายที่ได้จ่ายในรอบระยะเวลาบัญชีที่เริ่มในหรือหลังวันที่ 1 มกราคม 2561 ถึงวันที่ 31 ธันวาคม 2563

**4. ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (มาตรการภาษีเพื่อสนับสนุนการบริจาคให้แก่สถานพยาบาลตามพระราชบัญญัติสถานพยาบาล พ.ศ. 2541)**

คณะรัฐมนตรีมีมติอนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (มาตรการภาษีเพื่อสนับสนุนการบริจาคให้แก่สถานพยาบาลตามพระราชบัญญัติสถานพยาบาล พ.ศ. 2541) ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างพระราชกฤษฎีกา**

1. กำหนดให้การบริจาคเงินหรือทรัพย์สินให้แก่สถานพยาบาลซึ่งดำเนินการโดยกระทรวง ทบวง กรม องค์กรปกครองส่วนท้องถิ่น รัฐวิสาหกิจ สถาบันการศึกษาของรัฐ หน่วยงานอื่นของรัฐ สภากาชาดไทย และสถานพยาบาลอื่นที่กระทรวงสาธารณสุขประกาศกำหนดได้รับสิทธิประโยชน์ทางภาษี ดังนี้

1.1 บุคคลธรรมดา ให้หักลดหย่อนได้เป็นจำนวน 2 เท่าของจำนวนเงินที่บริจาค

แต่เมื่อรวมกับค่าใช้จ่ายเพื่อสนับสนุนการศึกษาสำหรับโครงการที่กระทรวงศึกษาธิการให้ความเห็นชอบแล้ว

ต้องไม่เกินร้อยละ 10 ของเงินได้พึงประเมินหลังจากหักค่าใช้จ่ายและหักลดหย่อนอื่น ๆ แล้ว

1.2 บริษัทหรือห้างหุ้นส่วนนิติบุคคล ให้หักเป็นรายจ่ายได้ 2 เท่าของการบริจาค

ไม่ว่าจะได้จ่ายเป็นเงินหรือทรัพย์สิน แต่เมื่อรวมกับรายจ่ายที่จ่ายเป็นค่าใช้จ่าย เพื่อสนับสนุนการศึกษาสำหรับโครงการที่กระทรวงศึกษาธิการให้ความเห็นชอบ และรายจ่ายที่จ่ายเป็นค่าใช้จ่ายในการจัดสร้างและการบำรุงรักษาสนามเด็กเล่น สวนสาธารณะ หรือสนามกีฬาของเอกชนที่เปิดให้ประชาชนใช้เป็นการทั่วไป โดยไม่เก็บค่าบริการใด ๆ หรือสนามเด็กเล่น สวนสาธารณะ หรือสนามกีฬาของทางราชการแล้ว ต้องไม่เกินร้อยละ 10 ของกำไรสุทธิก่อนหักรายจ่ายเพื่อการกุศลสาธารณะหรือเพื่อการสาธารณประโยชน์ และรายจ่ายเพื่อการศึกษาหรือเพื่อการกีฬาตามมาตรา 65 ตรี (3) แห่งประมวลรัษฎากร

1.3 ให้ยกเว้นภาษีเงินได้ ภาษีมูลค่าเพิ่ม ภาษีธุรกิจเฉพาะ และอากรแสตมป์ให้แก่บุคคลธรรมดา และบริษัทหรือห้างหุ้นส่วนนิติบุคคล สำหรับเงินได้ที่ได้รับจากการโอนทรัพย์สิน หรือการขายสินค้า หรือสำหรับการกระทำตราสารอันเนื่องมาจากการบริจาคให้แก่สถานพยาบาลข้างต้น โดยผู้โอนจะต้องไม่นำต้นทุนของทรัพย์สินหรือสินค้าซึ่งได้รับยกเว้นภาษีดังกล่าวมาหักเป็นค่าใช้จ่ายในการคำนวณภาษีเงินได้บุคคลธรรมดาหรือภาษีเงินได้นิติบุคคล

2. กำหนดให้การให้สิทธิประโยชน์ทางภาษีดังกล่าวมีผลใช้บังคับสำหรับการบริจาคที่เกิดขึ้นตั้งแต่วันที่ 1 มกราคม 2561 เป็นต้นไป

**5. เรื่อง ร่างพระราชกฤษฎีกากำหนดจำนวน เขตอำนาจ และวันเปิดทำการของศาลแขวงในจังหวัดภูเก็ต**

**พ.ศ. .... (กำหนดวันเปิดทำการศาลแขวงภูเก็ต วันที่ 1 เมษายน 2561)**

คณะรัฐมนตรีมีมติอนุมัติหลักการร่างพระราชกฤษฎีกากำหนดจำนวน เขตอำนาจ และวันเปิดทำการของศาลแขวงในจังหวัดภูเก็ต พ.ศ. .... (กำหนดวันเปิดทำการศาลแขวงภูเก็ต วันที่ 1 เมษายน 2561) ตามที่สำนักงานศาลยุติธรรมเสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วดำเนินการต่อไปได้

**สาระสำคัญของร่างพระราชกฤษฎีกา**

1. กำหนดให้มีศาลแขวงในจังหวัดภูเก็ต จำนวน 1 ศาล คือ ศาลแขวงภูเก็ต มีเขตอำนาจในอำเภอทุกอำเภอ และให้เปิดทำการศาลแขวงภูเก็ตตั้งแต่วันที่ 1 เมษายน 2561 เป็นต้นไป

2. กำหนดให้ในระหว่างที่ยังมิได้เปิดทำการศาลแขวงภูเก็ต ให้ศาลจังหวัดภูเก็ตมีเขตอำนาจตลอดถึงเขตอำนาจของศาลแขวงภูเก็ตด้วย

3. กำหนดให้บรรดาคดีของท้องที่จังหวัดภูเก็ต ซึ่งค้างพิจารณาอยู่ในศาลจังหวัดภูเก็ตในวันเปิดทำการศาลแขวงภูเก็ต ให้คงพิจารณาพิพากษาต่อไปในศาลจังหวัดภูเก็ต และบรรดาคดีของท้องที่ดังกล่าว ซึ่งอยู่ระหว่างที่ศาลจังหวัดภูเก็ตมีคำสั่งให้ผัดฟ้องหรือให้ขังผู้ต้องหาไว้ระหว่างสอบสวน แล้วแต่กรณี ในวันเปิดทำการศาลแขวงภูเก็ต ให้ศาลจังหวัดภูเก็ตมีอำนาจพิจารณาเกี่ยวกับการผัดฟ้องหรือให้ขังระหว่างสอบสวนนั้นต่อไป

**6. เรื่อง ร่างระเบียบสำนักนายกรัฐมนตรี ว่าด้วยการจัดการมลพิษทางน้ำเนื่องจากน้ำมันและเคมีภัณฑ์ พ.ศ. ....**

คณะรัฐมนตรีมีมติเห็นชอบดังนี้

1. เห็นชอบในหลักการร่างระเบียบสำนักนายกรัฐมนตรี ว่าด้วยการจัดการมลพิษทางน้ำเนื่องจากน้ำมันและเคมีภัณฑ์ พ.ศ. .... ตามที่กระทรวงคมนาคมเสนอ และให้ส่งสำนักงานคณะกรรมการกฤษฎีกาตรวจพิจารณาอีกครั้งหนึ่ง โดยให้รับความเห็นของกระทรวงการต่างประเทศ กระทรวงทรัพยากรธรรมชาติและสิ่งแวดล้อม กระทรวงมหาดไทย และสำนักงานตำรวจแห่งชาติไปประกอบการพิจารณาด้วย แล้วดำเนินการต่อไปได้

2. มอบหมายให้กระทรวงคมนาคมรับความเห็นของกระทรวงมหาดไทย สำนักงบประมาณ และสำนักงานตำรวจแห่งชาติไปพิจารณาดำเนินการต่อไปด้วย

3. มอบหมายให้กระทรวงการคลัง กระทรวงการต่างประเทศ กระทรวงกลาโหม กระทรวงทรัพยากรธรรมชาติและสิ่งแวดล้อม กระทรวงมหาดไทย สำนักงานตำรวจแห่งชาติ ศูนย์ประสานการปฏิบัติในการรักษาผลประโยชน์ของชาติทางทะเล และหน่วยงานที่เกี่ยวข้องรับความเห็นของกระทรวงมหาดไทยและสำนักงบประมาณไปพิจารณาดำเนินการต่อไปด้วย

**สาระสำคัญของร่างระเบียบ**

1. กำหนดบทนิยามคำว่า “มลพิษทางน้ำเนื่องจากน้ำมันและเคมีภัณฑ์” “การจัดการมลพิษทางน้ำเนื่องจากน้ำมันและเคมีภัณฑ์” “แผนปฏิบัติการ” “น้ำมัน” “เคมีภัณฑ์” “ศูนย์ประสานงาน” “หน่วยปฏิบัติการ” และ “หน่วยงานของรัฐ”

2. กำหนดให้มีคณะกรรมการคณะหนึ่งเรียกว่า “คณะกรรมการจัดการมลพิษทางน้ำเนื่องจากน้ำมันและเคมีภัณฑ์” โดยเรียกชื่อย่อว่า “กจน.” ประกอบด้วย นายกรัฐมนตรี เป็นประธานกรรมการ รองนายกรัฐมนตรีซึ่งนายกรัฐมนตรีมอบหมาย เป็นรองประธานกรรมการ กรรมการโดยตำแหน่ง จำนวน 25 คน กรรมการผู้ทรงคุณวุฒิ ซึ่งนายกรัฐมนตรีแต่งตั้ง จำนวน 6 คน เป็นกรรมการ โดยมีอธิบดีกรมเจ้าท่าเป็นกรรมการและเลขานุการ

3. กำหนดให้ กจน. มีอำนาจหน้าที่ในการกำหนดนโยบายและจัดทำแผนจัดการมลพิษทางน้ำเนื่องจากน้ำมันและเคมีภัณฑ์ และกำหนดให้หน่วยปฏิบัติการซึ่งเป็นหน่วยงานหลักตามแผนจัดการมลพิษทางน้ำเนื่องจากน้ำมันและเคมีภัณฑ์ จัดทำแผนปฏิบัติการที่สอดคล้องกับแผนจัดการมลพิษทางน้ำเนื่องจากน้ำมันและเคมีภัณฑ์เสนอต่อ กจน. เพื่อพิจารณาให้ความเห็นชอบ รวมทั้งกำหนดหลักเกณฑ์ในการประเมินค่าใช้จ่ายในการขจัดคราบน้ำมันและเคมีภัณฑ์และค่าเสียหายที่เกิดจากมลพิษทางน้ำเนื่องจากน้ำมันและเคมีภัณฑ์ และเสนอแนะต่อคณะรัฐมนตรีในการจ่ายเงินชดเชยความเสียหายให้แก่บุคคลซึ่งได้รับความเสียหายจากการขจัดมลพิษทางน้ำเนื่องจากน้ำมันและเคมีภัณฑ์ ที่ดำเนินการตามแผนปฏิบัติการหรือตามการสั่งการของ กจน.

4. กำหนดให้หน่วยปฏิบัติการที่เป็นหน่วยงานหลักและหน่วยปฏิบัติการที่เป็นหน่วยสนับสนุนที่เป็นหน่วยงานของรัฐจัดทำคำขอตั้งงบประมาณสำหรับการดำเนินการตามแผนปฏิบัติการตามกฎหมายว่าด้วยวิธีการงบประมาณ ในกรณีหน่วยปฏิบัติการที่มิใช่หน่วยงานของรัฐมีประมาณการค่าใช้จ่าย ให้ระบุประมาณการค่าใช้จ่ายที่จำเป็นต้องใช้เสนอต่อ กจน. ด้วย

5. กำหนดให้ในกรณีมีความจำเป็นต้องจ่ายเงินเพื่อขจัดมลพิษทางน้ำ หรือฟื้นฟูสภาพแวดล้อม

ให้หน่วยปฏิบัติการที่เป็นหน่วยงานหลักหรือหน่วยปฏิบัติการที่เป็นหน่วยสนับสนุนนำเอกสารมาขอตั้งเบิกจากกรมเจ้าท่าและขอให้เบิกจ่ายจากคลังในประเภทเงินทดรองราชการ

6. กำหนดให้กรมเจ้าท่าทำหน้าที่เป็นศูนย์ประสานงานมีอำนาจหน้าที่รับผิดชอบงานธุรการของ กจน. ประสานงานกับหน่วยปฏิบัติการและหน่วยสนับสนุนเพื่อจัดฝึกอบรมเกี่ยวกับการขจัดมลพิษทางน้ำเนื่องจากน้ำมันและเคมีภัณฑ์ โดยต้องจัดให้มีการฝึกซ้อมตามแผนปฏิบัติการ และจัดทำรายงานเสนอต่อ กจน. และรับแจ้งเหตุและประสานงานในกรณีที่มีมลพิษทางน้ำเนื่องจากน้ำมันและเคมีภัณฑ์เกิดขึ้น

7. กำหนดให้ในกรณีมีมลพิษทางน้ำเนื่องจากน้ำมันและเคมีภัณฑ์เกิดขึ้น ให้หน่วยปฏิบัติการตามแผนปฏิบัติการแต่งตั้งผู้แทนเข้าร่วมปฏิบัติงานกับศูนย์ประสานงานเพื่อประสานการปฏิบัติงานของหน่วยปฏิบัติการ

8. กำหนดให้บรรดาเงินที่มีผู้มอบให้ในการจัดการมลพิษทางน้ำเนื่องจากน้ำมันและเคมีภัณฑ์ ให้หน่วยปฏิบัติการที่เป็นหน่วยงานของรัฐนำไปใช้เพื่อกิจการตามระเบียบนี้ได้ โดยไม่ต้องนำส่งคลังเป็นรายได้แผ่นดิน สำหรับเงินที่ได้รับชดเชยความเสียหายอันเนื่องมาจากการก่อให้เกิดมลพิษทางน้ำ ให้หน่วยงานของรัฐนำส่งคลังเป็นรายได้แผ่นดิน

**7. เรื่อง ร่างพระราชกฤษฎีกาจัดตั้งองค์การมหาชน (ฉบับที่ ..) พ.ศ. .... ขององค์การมหาชน จำนวน 2 แห่ง**

คณะรัฐมนตรีมีมติอนุมัติดังนี้

1. อนุมัติหลักการร่างพระราชกฤษฎีกาจัดตั้งองค์การบริหารการพัฒนาพื้นที่พิเศษเพื่อการท่องเที่ยวอย่างยั่งยืน (องค์การมหาชน) (ฉบับที่ ..) พ.ศ. .... และร่างพระราชกฤษฎีกาจัดตั้งศูนย์คุณธรรม (องค์การมหาชน) (ฉบับที่ ..) พ.ศ. .... รวม 2 ฉบับ ตามที่สำนักงาน ก.พ.ร. เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

2. มอบหมายให้สำนักงาน ก.พ.ร. รับความเห็นของสำนักงานปลัดสำนักนายกรัฐมนตรีไปพิจารณาดำเนินการต่อไปด้วย

3. ให้สำนักงาน ก.พ.ร. เร่งรัดการแก้ไขเพิ่มเติมพระราชกฤษฎีกาเกี่ยวกับการจัดตั้งสำนักงานบริหารและพัฒนาองค์ความรู้ (องค์การมหาชน) และสถาบันเทคโนโลยีป้องกันประเทศ (องค์การมหาชน) เสนอคณะรัฐมนตรีโดยด่วนต่อไป

**สาระสำคัญของร่างพระราชกฤษฎีกา**

1. **ร่างพระราชกฤษฎีกาจัดตั้งองค์การบริหารการพัฒนาพื้นที่พิเศษเพื่อการท่องเที่ยวอย่างยั่งยืน (องค์การมหาชน) (ฉบับที่ ..) พ.ศ. ....**

1.1 แก้ไขบทนิยามคำว่า “พื้นที่พิเศษ” และกำหนดให้เพิ่มบทนิยามคำว่า “เขตพัฒนาการท่องเที่ยว” และคำว่า “คณะกรรมการนโยบายการท่องเที่ยวแห่งชาติ”

1.2 แก้ไขเพิ่มเติมวัตถุประสงค์ขององค์การมหาชน โดยให้การกำหนดบทบาท อำนาจหน้าที่ในเรื่องการท่องเที่ยวโดยชุมชนให้มีความชัดเจน รวมถึงการเพิ่มความชัดเจนในการเป็นหน่วยงานที่พัฒนาองค์ความรู้ด้านการท่องเที่ยว โดยมีต้นแบบหรือศูนย์เรียนรู้ด้านการพัฒนาการท่องเที่ยวที่ครบวงจร

1.3 แก้ไขปรับปรุงองค์ประกอบคณะกรรมการ ซึ่งคณะกรรมการต้องประกอบด้วยกรรมการไม่น้อยกว่ากึ่งหนึ่งต้องไม่เป็นข้าราชการซึ่งมีตำแหน่งหรือเงินเดือนประจำ พนักงานหรือลูกจ้างของส่วนราชการ หน่วยงานของรัฐ หรือองค์กรปกครองส่วนท้องถิ่น เว้นแต่เป็นผู้สอนในสถาบันอุดมศึกษาของรัฐ และกรรมการจะดำรงตำแหน่งกรรมการในองค์การมหาชนเกินกว่าสามแห่งไม่ได้

1.4 แก้ไขเพิ่มเติมอำนาจหน้าที่ของคณะกรรมการโดยให้มีอำนาจในการกำหนดนโยบายการบริหารงาน และให้ความเห็นชอบแผนการดำเนินงานขององค์การ รวมถึงการออกระเบียบ ข้อบังคับ ประกาศ หรือข้อกำหนด ในเรื่องเกี่ยวกับการแต่งตั้งและอำนาจหน้าที่ของคณะกรรมการตรวจสอบ การกำหนดขอบเขตเกี่ยวกับการปฏิบัติหน้าที่ของคณะกรรมการตรวจสอบและผู้ตรวจสอบภายใน การกำหนดเครื่องแบบผู้อำนวยการ เจ้าหน้าที่ ลูกจ้าง และเครื่องหมายองค์การ รวมทั้งกำหนดแนวทางปฏิบัติงานตามหลักเกณฑ์และวิธีการบริหารกิจการบ้านเมืองที่ดี

1.5 กำหนดให้ดำเนินการแต่งตั้งผู้อำนวยการให้แล้วเสร็จภายในระยะเวลา 90 วัน นับแต่วันที่มีเหตุต้องแต่งตั้งผู้อำนวยการ และหากมีความจำเป็นให้ขยายได้ไม่เกิน 60 วัน

1.6 แก้ไขเพิ่มเติมคุณสมบัติของผู้อำนวยการ โดยผู้อำนวยการต้องไม่เป็นผู้ดำรงตำแหน่งทางการเมือง ไม่เป็นผู้บริหารของรัฐ รัฐวิสาหกิจ หน่วยงานของรัฐ หรือองค์การมหาชนอื่น และไม่เป็นข้าราชการซึ่งมีตำแหน่งหรือเงินเดือนประจำ พนักงานหรือลูกจ้างของส่วนราชการ รัฐวิสาหกิจ องค์กรปกครองส่วนท้องถิ่น หรือหน่วยงานของรัฐ หรือผู้ปฏิบัติงานขององค์การมหาชนอื่น และไม่เป็นผู้มีส่วนได้เสียในกิจการที่กระทำหรือในกิจการที่เป็นการแข่งขันกับกิจการขององค์การ ไม่ว่าโดยตรงหรือทางอ้อม

1.7 กำหนดให้การแต่งตั้ง โยกย้าย เลื่อนเงินเดือน เลื่อนตำแหน่ง และลงโทษทางวินัยผู้ตรวจสอบภายในนั้น ให้ผู้อำนวยการและคณะกรรมการตรวจสอบพิจารณาร่วมกันแล้วเสนอให้คณะกรรมการให้ความเห็นชอบก่อนจึงดำเนินการได้

1.8 กำหนดบทเฉพาะกาล โดยกำหนดให้สำนักงานพื้นที่พิเศษที่มีอยู่เดิมและอยู่ในเขตพัฒนาการท่องเที่ยวตามกฎหมายว่าด้วยนโยบายการท่องเที่ยวแห่งชาติ สามารถเข้าไปดำเนินการขับเคลื่อนแผนปฏิบัติการพัฒนาการท่องเที่ยวในเขตพัฒนาการท่องเที่ยวนั้นได้

2. **ร่างพระราชกฤษฎีกาจัดตั้งศูนย์คุณธรรม (องค์การมหาชน) (ฉบับที่ ..) พ.ศ. ....**

2.1 แก้ไขบทนิยามคำว่า “คุณธรรมความดี” คำว่า “ศูนย์” คำว่า “คณะกรรมการ” คำว่า “ผู้อำนวยการ” คำว่า “เจ้าหน้าที่” คำว่า “ลูกจ้าง” คำว่า “รัฐมนตรี” และกำหนดให้เพิ่มบทนิยามคำว่า “เครือข่ายทางสังคม” และคำว่า “กพม.” เพื่อให้สอดคล้องกับมาตรา 3 แห่งพระราชบัญญัติองค์การมหาชน พ.ศ. 2552 และที่แก้ไขเพิ่มเติม

2.2 แก้ไขเพิ่มเติมวัตถุประสงค์ของศูนย์ โดยให้มีวัตถุประสงค์ในการส่งเสริมการสร้างและพัฒนามาตรฐานด้านคุณธรรม จริยธรรม รวมทั้งพัฒนากระบวนการรับรองการเป็นองค์กรคุณธรรมให้กับเครือข่ายทางสังคม

2.3 แก้ไขเพิ่มเติมองค์ประกอบคณะกรรมการ ซึ่งคณะกรรมการต้องประกอบด้วยกรรมการไม่น้อยกว่ากึ่งหนึ่งต้องไม่เป็นข้าราชการซึ่งมีตำแหน่งหรือเงินเดือนประจำ พนักงาน หรือลูกจ้างของส่วนราชการ หน่วยงานของรัฐ รัฐวิสาหกิจ หรือองค์กรปกครองส่วนท้องถิ่น เว้นแต่เป็นผู้สอนในสถาบันอุดมศึกษาของรัฐ และกรรมการจะดำรงตำแหน่งกรรมการในองค์การมหาชนเกินกว่าสามแห่งไม่ได้

2.4 แก้ไขเพิ่มเติมอำนาจหน้าที่ของคณะกรรมการโดยให้มีอำนาจในการออกระเบียบ ข้อบังคับ ประกาศ หรือข้อกำหนด ในเรื่องเกี่ยวกับการแต่งตั้งและอำนาจหน้าที่ของคณะกรรมการตรวจสอบการกำหนดขอบเขตเกี่ยวกับการปฏิบัติหน้าที่ของคณะกรรมการตรวจสอบและผู้ตรวจสอบภายใน การกำหนดเครื่องแบบผู้อำนวยการ เจ้าหน้าที่ ลูกจ้างของศูนย์และเครื่องหมายศูนย์ รวมทั้งกำหนดแนวทางปฏิบัติงานตามหลักเกณฑ์และวิธีการบริหารกิจการบ้านเมืองที่ดี

2.5 กำหนดให้ดำเนินการแต่งตั้งผู้อำนวยการให้แล้วเสร็จภายในระยะเวลา 90 วัน นับแต่วันที่มีเหตุต้องแต่งตั้งผู้อำนวยการ และหากมีความจำเป็นให้ขยายได้ไม่เกิน 60 วัน

2.6 แก้ไขเพิ่มเติมคุณสมบัติของผู้อำนวยการ โดยผู้อำนวยการต้องไม่เป็นผู้ดำรงตำแหน่งทางการเมือง ไม่เป็นผู้บริหารของรัฐวิสาหกิจ หน่วยงานของรัฐ หรือองค์การมหาชนอื่น และไม่เป็นข้าราชการ ซึ่งมีตำแหน่งหรือเงินเดือนประจำ พนักงานหรือลูกจ้างของส่วนราชการ รัฐวิสาหกิจ องค์กรปกครองส่วนท้องถิ่น หรือหน่วยงานของรัฐ หรือผู้ปฏิบัติงานขององค์การมหาชนอื่น และไม่เป็นผู้มีส่วนได้เสียในกิจการที่กระทำหรือในกิจการที่เป็นการแข่งขันกับกิจการขององค์การไม่ว่าโดยทางตรงหรือทางอ้อม

2.7 กำหนดให้การแต่งตั้ง โยกย้าย เลื่อนเงินเดือน เลื่อนตำแหน่ง และลงโทษทางวินัยผู้ตรวจสอบภายในนั้น ให้ผู้อำนวยการและคณะกรรมการตรวจสอบพิจารณาร่วมกันแล้วเสนอให้คณะกรรมการให้ความเห็นชอบก่อนจึงดำเนินการได้

2.8 กำหนดบทเฉพาะกาล โดยกำหนดให้คณะกรรมการที่มีอยู่ในวันก่อนที่พระราชกฤษฎีกานี้ใช้บังคับ เป็นคณะกรรมการจนครบวาระการดำรงตำแหน่งตามที่กำหนดไว้ในพระราชกฤษฎีกาจัดตั้งศูนย์คุณธรรม (องค์การมหาชน) พ.ศ. 2554

|  |
| --- |
| **เศรษฐกิจ- สังคม** |

**8. เรื่อง ขออนุมัติโครงการสนับสนุนนักเรียนทุนรัฐบาลทางด้านวิทยาศาสตร์และเทคโนโลยี ระยะที่ 4**

คณะรัฐมนตรีมีมติอนุมัติตามที่กระทรวงวิทยาศาสตร์และเทคโนโลยี (วท.) เสนอ ดังนี้

1. อนุมัติในหลักกการให้ วท. ดำเนินงานโครงการสนับสนุนนักเรียนทุนรัฐบาลทางด้านวิทยาศาสตร์และเทคโนโลยีระยะที่ 4 และให้ วท. รับความเห็นของสำนักงบประมาณและสำนักงาน ก.พ. ไปประกอบการพิจารณาดำเนินการต่อไปด้วย

2. ให้ วท. ดำเนินการกำหนดเงื่อนไขในการรับทุนการศึกษาให้มีความชัดเจนและเหมาะสม โดยเน้นให้ผู้รับทุนให้ความสำคัญกับการกลับมาปฏิบัติงานจริงในภาคราชการหลังจากจบการศึกษา รวมถึงต้องปฏิบัติตามเงื่อนไขข้อผูกพันต่าง ๆ ในการรับทุนการศึกษาดังกล่าวอย่างเคร่งครัดด้วย

**สาระสำคัญของโครงการสนับสนุนนักเรียนทุนรัฐบาลทางด้านวิทยาศาสตร์และเทคโนโลยี**

**ระยะที่ 4** **มีวัตถุประสงค์** เพื่อให้บุคลากรทางด้านวิทยาศาสตร์และเทคโนโลยีสำเร็จการศึกษาระดับปริญญาโทและปริญญาเอกเข้ามาทำงานในหน่วยงานทางด้านวิทยาศาสตร์และเทคโนโลยี ได้แก่ หน่วยงานใน วท. มหาวิทยาลัย และหน่วยงานอื่น ๆ ที่ทำงานเกี่ยวข้องกับวิทยาศาสตร์และเทคโนโลยี การเพิ่มจำนวนนักวิจัยทางด้านวิทยาศาสตร์และเทคโนโลยีในการขับเคลื่อนอุตสาหกรรมเป้าหมายของประเทศ 10 กลุ่ม (5 อุตสาหกรรมที่มีศักยภาพ และ

5 อุตสาหกรรมอนาคต) และโครงการขนาดใหญ่ของรัฐบาล (Mega Projects ได้แก่ ระบบราง Bio economy, Food Innopolis รถใช้พลังงานไฟฟ้า การพัฒนาพลังงานทดแทน เป็นต้น) และเพื่อเพิ่มจำนวนนักวิจัยทางด้านวิทยาศาสตร์และเทคโนโลยีให้แก่ EECi (Eastern Economic of innovation) คือ พื้นที่เศรษฐกิจใหม่ที่มุ่งเน้นวิจัยและนวัตกรรม

**เป้าหมาย** ในการดำเนินงานโครงการสนับสนุนนักเรียนทุนรัฐบาลทางด้านวิทยาศาสตร์และเทคโนโลยี ระยะที่ 4 มีจำนวน 1,500 ทุน

**สาขาวิชาที่ส่งไปศึกษา** รวม 10 สาขา ได้แก่ (1) เทคโนโลยีโลหะและวัสดุ (2) เทคโนโลยีอิเล็กทรอนิกส์และคอมพิวเตอร์ (3) เทคโนโลยีชีวภาพและสิ่งแวดล้อม (4) นิวเคลียร์เทคโนโลยี (5) การบริหารจัดการเทคโนโลยี (6) ทรัพย์สินทางปัญญา (Intellectual Property) และกฎหมายสิทธิบัตร (Patent Law) (7) วิทยาศาสตร์พื้นฐานทุกสาขา (8) Marine Technology (9) นาโนเทคโนโลยี (10) เทคโนโลยีระบบขนส่งทางราง

**9. เรื่อง อนุมัติโครงการศูนย์บูรณาการบริการด้านการแพทย์และสาธารณสุข โรงพยาบาลจุฬาลงกรณ์สภา**

**กาชาดไทยและงบประมาณสนับสนุน**

**คณะรัฐมนตรีมีมติอนุมัติตามที่สภากาชาดไทยเสนอ ดังนี้**

1. อนุมัติโครงการศูนย์บูรณาการบริการด้านการแพทย์และสาธารณสุข ในส่วนของการก่อสร้างอาคารตั้งแต่ปีงบประมาณ พ.ศ. 2562 – 2565 ภายใต้กรอบวงเงิน 2,415,000,000 บาท โดยใช้จ่ายจากเงินงบประมาณจำนวน 1,932,000,000 บาท และเงินนอกงบประมาณสมทบ จำนวน 483,000,000 บาท สำหรับในส่วนของงบประมาณค่าครุภัณฑ์เครื่องมือแพทย์จำนวน 600,000,000 บาท และงบประมาณบุคลากร จำนวน 200,000,000 บาท นั้นให้สภากาชาดไทยกำหนดรายละเอียดที่เกี่ยวข้องของทั้ง 2 รายการดังกล่าวให้ครบถ้วน และจัดทำแผนปฎิบัติงานและแผนการใช้จ่ายงบประมาณเพื่อเสนอขอตั้งงบประมาณรายจ่ายประจำปีตามความพร้อมความจำเป็นและเหมาะสมที่ต้องใช้จ่ายในแต่ละปีงบประมาณต่อไป ตามความเห็นของสำนักงบประมาณ

2. ให้โรงพยาบาลจุฬาลงกรณ์เตรียมการดำเนินการด้านต่าง ๆ ที่เกี่ยวข้องเพื่อรองรับปัญหาที่อาจจะเกิดขึ้นในระหว่างการก่อสร้างศูนย์บูรณาการบริการดังกล่าว เช่น ปัญหาการจราจรติดขัด ความปลอดภัยในระหว่างการก่อสร้าง ปัญหาการอำนวยความสะดวกในการให้บริการแก่ผู้ป่วย เป็นต้น

**สาระสำคัญของเรื่อง**

สภากาชาดไทย รายงานว่า

1. ในปัจจุบันประชาคมโลกเริ่มเข้าสู่ประชาคมผู้สูงอายุซึ่งมีปัญหาภาวะโรคจากโรคไม่ติดต่อเรื้อรัง (Non-Communicable Diseases: NCDs) ซึ่งเป็นปัญหาสำคัญของทุกประเทศและมีแนวโน้มสูงขึ้นอย่างต่อเนื่อง หากผู้ป่วย NCDs ไม่ได้รับการดูแลรักษาอย่างเหมาะสมจะทำให้เกิดภาวะแทรกซ้อนที่นำไปสู่ความพิการหรือเสียชีวิตก่อนวัยอันควร ส่งผลกระทบต่อคุณภาพการดำรงชีวิตและปัญหาทางเศรษฐกิจทั้งของผู้ป่วย สังคม และประเทศชาติ

2. โรงพยาบาลจุฬาภรณ์ สภากาชาดไทย เป็นโรงพยาบาลที่เป็นโรงเรียนแพทย์และเป็นโรงพยาบาลระดับเหนือตติยภูมิ ซึ่งได้กำหนดแผนกลยุทธ์ให้สามารถบรรลุพันธกิจในการให้บริการทางการแพทย์ระดับตติยภูมิและเหนือตติยภูมิเพื่อตอบสนองให้ทันกับสังคมผู้สูงอายุและเทคโนโลยีที่ปรับเปลี่ยนอย่างก้าวกระโดด โดยได้จัดทำแผนด้านการลงทุนทางกายภาพที่สนับสนุนยุทธศาสตร์ของโรงพยาบาลและประเทศ เนื่องจากปัจจุบันโรงพยาบาลฯ มีการให้บริการผู้ป่วยนอก (Out-Patient-Department: OPD) ณ อาคาร ภปร. ซึ่งเป็นอาคารที่สร้างขึ้นตั้งแต่ พ.ศ. 2532 และใช้งานต่อเนื่องมาตลอดเกือบ 30 ปี มีทั้งผู้ป่วยที่มารับบริการเองและผู้ป่วยที่ได้รับการส่งต่อมาจากสถานพยาบาลต่าง ๆ เป็นจำนวนมากซึ่งเป็นผู้ป่วยโรคยากและซับซ้อนที่เพิ่มมากขึ้น ส่งผลให้จำเป็นต้องมีการวางแผนแก้ไขปัญหาในหลาย ๆ มิติไปพร้อมกัน ได้แก่ 2.1 ความจำเป็นด้านกายภาพ 2.2 ความจำเป็นด้านพัฒนางานบริการ 2.3 ความจำเป็นด้านพัฒนางานวิชาการ และ 2.4 ความจำเป็นด้านยุทธศาสตร์

3. โครงการศูนย์บูรณาการ ฯ เป็นการก่อสร้างอาคารผู้ป่วยนอกส่วนขยายที่เพิ่มพื้นที่และความเชื่อมโยงการให้บริการผู้ป่วยนอกกับอาคารผู้ป่วยนอกเดิม (อาคาร ภปร.) ที่ไม่สามารถรองรับการให้บริการประชาชนได้เพียงพอในปัจจุบัน โดยวางแผนจัดรูปแบบบริการใหม่ เป็นการปฏิรูประบบการบริการผู้ป่วยนอก (Transformative Ambulatory Care) เพิ่มมาตรฐานการให้บริการ มาตรฐานด้านวิชาการและการวิจัยซึ่งสอดคล้องกับการปฏิรูประบบสาธารณสุขของประเทศ เพื่อให้การรักษาพยาบาลมีประสิทธิภาพสูงสุด รองรับสังคมและเทคโนโลยีในอนาคต โดยมีความคุ้มค่าและยั่งยืน

**10. เรื่อง แนวทางการจัดทำแผนงาน/โครงการป้องกันและแก้ไขปัญหาการกัดเซาะชายฝั่ง**

คณะรัฐมนตรีมีมติรับทราบตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

1. รับทราบแนวทางการจัดทำแผนงาน/โครงการป้องกันและแก้ไขปัญหาการกัดเซาะชายฝั่งของ ทส. และให้ ทส. รับความเห็นของสำนักงบประมาณ และสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

2. ให้ส่วนราชการที่เกี่ยวข้องใช้แนวทางการจัดทำแผนงาน/โครงการป้องกันและแก้ไขปัญหาการ

กัดเซาะชายฝั่งตามที่ ทส. เสนอ เป็นกรอบแนวทางในการดำเนินการที่เกี่ยวข้องเพื่อป้องกันและแก้ไขปัญหาการ

กัดเซาะชายฝั่งของประเทศไทยต่อไป ทั้งนี้ เมื่อจัดทำแผนงาน/โครงการดังกล่าวแล้ว ให้พิจารณาดำเนินการตามนัยมติคณะรัฐมนตรีเมื่อวันที่ 4 ธันวาคม 2560 (เรื่อง แนวทางการเสนอแผนเข้าสู่การพิจารณาของคณะรัฐมนตรี)

และมติคณะรัฐมนตรีที่เกี่ยวข้องต่อไปด้วย

**สาระสำคัญของเรื่อง**

ทส. รายงานว่า

1. กรมทรัพยากรทางทะเลและชายฝั่งได้ดำเนินการสำรวจการเปลี่ยนแปลงชายฝั่งทะเลของประเทศไทยในปี พ.ศ. 2558 พบว่า ความยาวชายฝั่งทะเลของประเทศไทยในพื้นที่ชายฝั่งทะเล 23 จังหวัด มีความยาวรวมทั้งสิ้น 3,148 กิโลเมตร ในปัจจุบันชายฝั่งทะเลของประเทศไทยยังคงประสบปัญหาการกัดเซาะในระดับที่ค่อนข้างรุนแรงในหลายพื้นที่จนส่งผลกระทบต่อชีวิตและทรัพย์สินของประชาชนอย่างกว้างขวาง ทั้งนี้ มีชายฝั่งที่ได้รับการป้องกันและแก้ไขปัญหากัดเซาะโดยโครงสร้างทางวิศวกรรมรูปแบบต่าง ๆ ระยะทางประมาณ 565 กิโลเมตร คงเหลือชายฝั่งที่ประสบปัญหาการกัดเซาะและยังไม่มีการป้องกันและแก้ไขปัญหา ระยะทางประมาณ 168 กิโลเมตร ดังนี้

1.1 เป็นพื้นที่ที่ประสบปัญหาการกัดเซาะชายฝั่งระดับรุนแรง (มีอัตราการกัดเซาะมากกว่า 5 เมตรต่อปี) จำนวน 15 พื้นที่ ใน 5 จังหวัด (เช่น จังหวัดปัตตานี จังหวัดนราธิวาส จังหวัดสงขลา) ระยะทางประมาณ 70 กิโลเมตร

1.2 เป็นพื้นที่ชายฝั่งที่ประสบปัญหาการกัดเซาะระดับปานกลาง (มีอัตราการกัดเซาะ 1-5 เมตรต่อปี) จำนวน 31 พื้นที่ ใน 17 จังหวัด (เช่น จังหวัดเพชรบุรี จังหวัดสมุทรปราการ จังหวัดตราด จังหวัดระยอง) ระยะทางประมาณ 98 กิโลเมตร

**แนวทางการป้องกันและแก้ไขปัญหาการกัดเซาะชายฝั่งจำแนกออกเป็น 4 แนวทาง** ดังนี้

1) **การปรับสมดุลชายฝั่งโดยธรรมชาติ** (Coastal equilibrium by natural processes) คือ การคงไว้ซึ่งสภาวะสมดุลพลวัตหรือกระบวนการชายฝั่งตามธรรมชาติ เพื่อปล่อยให้ชายฝั่งที่เกิดการกัดเซาะได้มีการปรับสมดุลและฟื้นคืนสภาพธรรมชาติด้วยตนเอง

2) **การป้องกันปัญหาการกัดเซาะชายฝั่ง** (Coastal erosion protection) คือ การดำเนินกิจกรรมใด ๆ เพื่อป้องกันพื้นที่ชายฝั่งที่มีการกัดเซาะให้มีอัตราการกัดเซาะลดลง รวมทั้งการดำเนินการในรูปแบบสอดคล้องหรือเลียนแบบธรรมชาติ

3) **การแก้ไขปัญหาการกัดเซาะชายฝั่ง** (Coastal erosion solution) คือ การดำเนินกิจกรรมใด ๆ เพื่อแก้ไขปัญหาการกัดเซาะชายฝั่งในบริเวณชายฝั่งที่ถูกกัดเซาะ ทั้งการใช้รูปแบบที่สอดคล้องธรรมชาติ เลียนแบบธรรมชาติหรือใช้โครงสร้างทางวิศวกรรม ตลอดจนการแก้ไขที่ต้นเหตุของการกัดเซาะชายฝั่ง

4) **การฟื้นฟูเสถียรภาพชายฝั่ง** (Coastal rehabilitation) คือ การดำเนินการใด ๆ เพื่อให้ชายฝั่งที่ถูกกัดเซาะไปแล้วฟื้นคืนสภาพเดิมตามธรรมชาติและสามารถกลับมาใช้บริการของระบบนิเวศ (Ecosystem service) ได้เหมือนธรรมชาติ

**สำหรับมาตรการในการป้องกันและแก้ไขปัญหาการกัดเซาะชายฝั่ง** สามารถแบ่งการดำเนินการออกเป็น 3 มาตรการ 8 รูปแบบ ดังนี้

1. **มาตรการสีขาว (White measure)** หมายถึง การดำเนินงานเพื่อลดผลกระทบต่อชีวิตและทรัพย์สินของประชาชนที่อาจเกิดขึ้นจากการกัดเซาะชายฝั่ง ซึ่งดำเนินการด้วยรูปแบบการกำหนดพื้นที่ถอยร่น โดยการกำหนดพื้นที่กันชนให้มีระยะห่างระดับหนึ่ง และกำหนดกิจกรรมการใช้พื้นที่ให้เหมาะสมกับอัตราการกัดเซาะชายฝั่งเพื่อรองรับพื้นที่ชายฝั่งที่ประสบปัญหาการกัดเซาะอย่างรุนแรงจนไม่สามารถแก้ไขได้ หรือแนวชายฝั่งที่อาจได้รับผลกระทบจากพื้นที่อื่น และมีแนวโน้มจะเกิดการกัดเซาะในอนาคต

2. **มาตรการสีเขียว (Green measure)** หมายถึง การดำเนินงานเพื่อรักษาเสถียรภาพชายฝั่งโดยไม่ก่อให้เกิดผลกระทบกับพื้นที่ข้างเคียง โดยเหมาะสมกับบริเวณที่มีชายฝั่งทะเลแบบปิด คลื่นขนาดเล็ก ชายฝั่งมีความลาดชันต่ำ ประกอบด้วย 3 รูปแบบ ได้แก่ การปลูกป่า การฟื้นฟูชายหาด การปักเสาดักตะกอน เพื่อปลูกป่า

ชายเลน

3. **มาตรการสีเทา (Gray measure)** หมายถึง การดำเนินงานเพื่อรักษาเสถียรภาพชายฝั่ง โดยใช้โครงสร้างทางวิศวกรรม โดยเหมาะสมกับบริเวณชายฝั่งทะเลเปิด คลื่นขนาดใหญ่ ชายฝั่งมีความลาดชันสูง ประกอบด้วย 4 รูปแบบ ได้แก่ เขื่อนกันคลื่นนอกชายฝั่ง รอดักทราย เขื่อนป้องกันตลิ่งริมทะเล กำแพงป้องกันคลื่น

ริมชายหาด

**กระบวนการพัฒนากิจกรรมด้านการป้องกันและแก้ไขปัญหาการกัดเซาะชายฝั่ง** ควรพิจารณา

ให้สอดคล้องกับแนวทางและมาตรการป้องกันและแก้ไขปัญหาการกัดเซาะชายฝั่ง โดยมีขั้นตอน ดังนี้

**ขั้นตอนที่ 1 การคัดเลือกพื้นที่** เพื่อคัดเลือกพื้นที่ที่ประสบปัญหาการกัดเซาะชายฝั่งและ

มีความสำคัญต้องได้รับการป้องกันและแก้ไขปัญหาการกัดเซาะชายฝั่ง โดยการประเมินจากสถานการณ์การกัดเซาะชายฝั่งและสภาพปัญหาและความสำคัญทางเศรษฐกิจและสังคมของพื้นที่

**ขั้นตอนที่ 2** **การกำหนดแนวทางและรูปแบบที่เหมาะสม เพื่อให้สอดคล้องกับสภาพของพื้นที่** โดยพิจารณาจากข้อดีและข้อเสียของเทคโนโลยี ผลกระทบของเทคโนโลยีต่อสภาพแวดล้อม ระบบนิเวศ สัตว์ทะเล

หายาก รวมทั้งการยอมรับของผู้มีส่วนได้ส่วนเสีย เพื่อจัดทำแผนงาน/โครงการ และขออนุมัติตามขั้นตอนต่อไป

**ขั้นตอนที่ 3** **การดูแล บำรุงรักษา ติดตาม และประเมินผล** โดยจัดเตรียมแผนงานการซ่อมแซมและบำรุงรักษาโครงสร้างเพื่อให้โครงสร้างสามารถใช้งานได้อย่างมีประสิทธิภาพ รวมทั้งติดตามและประเมินผลหลังจากดำเนินการแล้วเสร็จเพื่อตรวจสอบสถานการณ์การกัดเซาะชายฝั่งและประเมินประสิทธิผลจากการดำเนินโครงการอย่างต่อเนื่อง ทั้งนี้ หากพบว่าในพื้นที่มีปัญหาการกัดเซาะชายฝั่งอยู่อาจจำเป็นจะต้องมีการทบทวนโครงการเพื่อกำหนดแนวทาง และรูปแบบในการป้องกันแก้ไขปัญหาการกัดเซาะที่เหมาะสมต่อไป

**11. เรื่อง แนวทางการตรวจลงตราสำหรับผู้ประกอบการ นักลงทุน และผู้เชี่ยวชาญจากต่างประเทศ (SMART Visa)**

คณะรัฐมนตรีมีมติเห็นชอบและรับทราบตามที่สำนักงานบริหารนโยบายของนายกรัฐมนตรี (สบนร.) เสนอ ดังนี้

1. เห็นชอบหลักเกณฑ์คุณสมบัติและสิทธิประโยชน์ภายใต้การตรวจลงตรา SMART Visa และมอบหมายให้สำนักงานคณะกรรมการส่งเสริมการลงทุน (สกท.) ดำเนินการออกประกาศกำหนดคุณสมบัติผู้มีสิทธิขอ SMART Visa ตามหลักเกณฑ์ข้างต้น โดยให้สำนักงานตรวจคนเข้าเมือง (ตม.) และกระทรวงการต่างประเทศ (กต.) เป็นผู้ตรวจสอบคุณสมบัติพื้นฐานตามกฎหมายเกี่ยวกับคนเข้าเมืองตามอำนาจหน้าที่ ทั้งนี้ ให้กระทรวงแรงงาน (รง.) เร่งรัดกำหนดช่องทางอำนวยความสะดวก (Fast Track) ในการยื่นขอใบอนุญาตทำงาน (Work Permit) ให้แก่บุตรของผู้ถือ SMART Visa ประเภทนักลงทุน ผู้บริหารระดับสูง และผู้ประกอบการวิสาหกิจเริ่มต้น (Startup) ต่อไปด้วย

2. มอบหมายให้หน่วยงานที่เกี่ยวข้อง เช่น กระทรวงดิจิทัลเพื่อเศรษฐกิจและสังคม (ดศ.) กระทรวงวิทยาศาสตร์และเทคโนโลยี (วท.) และหน่วยงานที่เกี่ยวข้องมีหน้าที่รับรองผู้ประกอบการและกิจการต่าง ๆ ตามเงื่อนไขของ SMART Visa และในอนาคต หากมีหน่วยงานอื่น ๆ ที่จะต้องดำเนินการให้มีการรับรองเชี่ยวชาญ ผู้ประกอบการ และกิจการต่าง ๆ เพิ่มเติม ให้ สกท. สามารถพิจารณามอบหมายได้ตามความเหมาะสม

3. เห็นชอบ

3.1 (ร่าง) ระเบียบสำนักนายกรัฐมนตรีว่าด้วยการจัดตั้งศูนย์บริการวีซ่าและใบอนุญาตทำงาน พ.ศ. 2540 (ฉบับที่ ..) พ.ศ. .... เพื่อให้ศูนย์บริการวีซ่าและใบอนุญาตทำงานมีอำนาจครอบคลุมการดำเนินการเกี่ยวกับ SMART Visa

3.2 (ร่าง) ประกาศกระทรวงมหาดไทย เรื่อง การอนุญาตให้คนต่างด้าว บางจำพวกเข้ามาในราชอาณาจักรชั่วคราวเป็นกรณีพิเศษ สำหรับผู้เชี่ยวชาญทักษะสูง นักลงทุนผู้บริหารระดับสูง และผู้ประกอบการวิสาหกิจเริ่มต้นตามมติคณะรัฐมนตรีเมื่อวันที่ .. พ.ศ. 2561

3.3 (ร่าง) ประกาศกระทรวงแรงงาน เรื่อง การอนุญาตให้คนต่างด้าวเข้ามาทำงานในราชอาณาจักรได้รับการยกเว้นไม่ต้องปฏิบัติตามพระราชกำหนดการบริหารจัดการการทำงานของคนต่างด้าว พ.ศ. 2560 สำหรับผู้เชี่ยวชาญทักษะสูง นักลงทุน ผู้บริหารระดับสูงและผู้ประกอบการวิสาหกิจเริ่มต้น (SMART Visa) ตามมติคณะรัฐมนตรีเมื่อวันที่ ... พ.ศ. 2561 และให้ส่งสำนักงานคณะกรรมการกฤษฎีกา (สคก.) ตรวจพิจารณาเป็นเรื่องด่วน และดำเนินการต่อไปได้

4. เห็นชอบให้เริ่มกระบวนการยื่นคำขอ SMART Visa ในวันที่ 1 กุมภาพันธ์ 2561

5. เห็นชอบกรอบงบประมาณสำหรับการดำเนินการ SMART Visa ของ สกท. ในปี 2561 ในวงเงิน 38 ล้านบาท โดยให้ สกท. ทำความตกลงกับสำนักงบประมาณต่อไป

6. เห็นชอบในหลักการการเพิ่มอัตรากำลังคนของ สกท. จำนวน 25 คน เพื่อปฏิบัติงานในศูนย์วีซ่าและใบอนุญาตทำงาน โดยในระยะแรกให้ สกท. พิจารณาจัดจ้างบุคลากรจ้างภาคเอกชน (Outsource) ไปพลางก่อน และขอเพิ่มอัตรากำลังจากสำนักงาน ก.พ.ร. และสำนักงาน ก.พ. ตามขั้นตอนต่อไป

7. รับทราบขั้นตอนการดำเนินการรับรองคุณสมบัติและการตรวจลงตราประเภท SMART Visa และแผนปฏิบัติงานด้านการประชาสัมพันธ์การให้บริการของ SMART Visa

**สาระสำคัญของเรื่อง**

1. **หลักเกณฑ์คุณสมบัติ และสิทธิประโยชน์สำหรับ SMART Visa** ผู้มีคุณสมบัติได้รับ SMART Visa ประกอบด้วย บุคลากร 4 ประเภท ที่เข้ามาทำงานในสาขาอุตสาหกรรมเป้าหมาย (10 S-curve) ได้แก่ ผู้เชี่ยวชาญทักษะสูง (Talent) นักลงทุน (Invertor) ผู้บริหารระดับสูง (Executive) ผู้ประกอบการวิสาหกิจเริ่มต้น (Startup) และผู้ติดตาม [คู่สมรสและบุตรที่ชอบด้วยกฎหมาย (Other)] ของผู้ถือ SMART Visa

2. **แนวทางการตรวจลงตรา การพิจารณาออก SMART Visa และแนวทางติดตามผู้ถือ SMART Visa** สกท. และหน่วยงานที่เกี่ยวข้องได้ร่วมกันจัดทำขั้นตอนการยื่นขอรับรองคุณสมบัติการมีสิทธิได้รับ SMART Visa ขั้นตอนการขอประทับตราวีซ่าหลังจากได้รับการรับรองผ่านเกณฑ์คุณสมบัติ และขั้นตอนการขอต่ออายุ SMART Visa แล้ว โดยในการรับรองคุณสมบัติของผู้ยื่นขอ SMART Visa จะใช้ระยะเวลาดำเนินการรวมทั้งสิ้น 30 วันทำการ (นับตั้งแต่ชาวต่างชาติยื่นขอรับรองการเป็นผู้มีสิทธิได้รับ SMART Visa ณ OSS หรือสถานเอกอัครราชทูต/สถานกงสุลใหญ่ จนถึงการแจ้งผลการพิจารณา รวมทั้งได้กำหนดหน่วยงานเพื่อทำหน้าที่รับรองคุณสมบัติการมีสิทธิได้รับ SMART Visa แล้ว

ทั้งนี้ ภายหลังจากได้รับ SMART Visa แล้ว ผู้ถือ SMART Visa ต้องยื่นเอกสารหลักฐานแสดงสถานภาพและข้อมูลที่เป็นปัจจุบัน หลังจากวันที่ได้รับอนุญาตให้อยู่ชั่วคราวในราชอาณาจักร ณ OSS ทุก 1 ปี รวมทั้ง รง. และ ตม. จะดำเนินการติดตามตรวจสอบความถูกต้องของการพำนักและการทำงานของผู้ถือ SMART Visa

ตามอำนาจหน้าที่ต่อไป

3. **การแก้ไขกฎหมายระเบียบที่เกี่ยวข้องเพื่อรองรับการดำเนินการ SMART Visa** สกท. มท. และ รง. ได้เสนอให้แก้ไขระเบียบและออกประกาศที่เกี่ยวข้อง โดยมีสาระสำคัญ สรุปได้ ดังนี้

**(ร่าง) ระเบียบสำนักนายกรัฐมนตรีว่าด้วยการจัดตั้งศูนย์บริการวีซ่าและใบอนุญาตทำงาน พ.ศ. 2540 (ฉบับที่ ..) พ.ศ. ....** เป็นการแก้ไขเพิ่มเติมระเบียบสำนักนายกรัฐมนตรีว่าด้วยการจัดตั้งศูนย์บริการวีซ่าและใบอนุญาตทำงาน (ฉบับที่ 5) พ.ศ. 2547 เพื่อขยายขอบข่ายการบริหารของศูนย์บริการวีซ่าและใบอนุญาตทำงานของ สกท. ให้รองรับการดำเนินการต่าง ๆ สำหรับผู้ถือ SMART Visa และผู้ติดตาม เช่น ขออนุญาตตรวจลงตราขอเปลี่ยนประเภทการตรวจลงตราและการขออนุญาตอยู่ต่อในราชอาณาจักรเกินกว่าระยะเวลา

ที่กฎหมายอื่นกำหนด

**(ร่าง) ประกาศกระทรวงมหาดไทย เรื่อง การอนุญาตให้คนต่างด้าวบางจำพวกเข้ามาในราชอาณาจักรชั่วคราวเป็นกรณีพิเศษ สำหรับผู้เชี่ยวชาญทักษะสูง นักลงทุน ผู้บริหารระดับสูง และผู้ประกอบการวิสาหกิจเริ่มต้น ตามมติคณะรัฐมนตรีเมื่อวันที่ .. พ.ศ. 2561** เป็นการกำหนดหลักเกณฑ์ วิธีการ และเงื่อนไขในการอนุญาตให้ผู้ถือ SMART Visa และผู้ติดตามเข้ามาในราชอาณาจักรชั่วคราวเป็นกรณีพิเศษ รวมทั้งกำหนดระยะเวลาพำนักในประเทศไทยและสิทธิประโยชน์ที่จะได้รับ ทั้งนี้ คุณสบัติของผู้ที่จะได้รับอนุญาตให้เป็น

ไปตามที่ สกท. กำหนด (อาศัยอำนาจตามมาตรา 17 แห่ง พระราชบัญญัติคนเข้าเมือง พ.ศ. 2522)

**(ร่าง) ประกาศกระทรวงแรงงาน เรื่องการอนุญาตให้คนต่างด้าวเข้ามาทำงาน**

**ในราชอาณาจักรได้รับการยกเว้นไม่จำเป็นต้องปฏิบัติตามพระราชกำหนดการบริหารจัดการการทำงานของคน**

**ต่างด้าว พ.ศ. 2560 สำหรับผู้เชี่ยวชาญทักษะสูง นักลงทุน ผู้บริหารระดับสูง และผู้ประกอบการวิสาหกิจเริ่มต้น (SMART Visa) ตามมติคณะรัฐมนตรีเมื่อวันที่ .. พ.ศ. 2561** เป็นการยกเว้นให้ผู้ถือ SMART Visa และผู้ติดตามได้รับการยกเว้นไม่ต้องขออนุญาตการทำงานคนต่างด้าว (Work Permit) ตามเงื่อนไขที่ สกท. กำหนด (อาศัยอำนาจตามมาตรา 14 แห่งพระราชกำหนดการบริหารจัดการการทำงานของคนต่างด้าว พ.ศ. 2560)

**12. เรื่อง การบริหารจัดการการทำงานของแรงงานต่างด้าวในประเทศไทย**

คณะรัฐมนตรีมีมติอนุมัติตามที่กระทรวงแรงงาน (รง.) เสนอ ดังนี้

1. อนุมัติการผ่อนผันให้แรงงานต่างด้าว (สัญชาติกัมพูชา ลาว เมียนมา) ทำงานในประเทศไทย

ตามมาตรา 17 แห่งพระราชบัญญัติคนเข้าเมือง พ.ศ. 2522 ใน 3 กรณี ดังนี้

1.1 **กรณีที่ 1** : แรงงานต่างด้าวที่ทำงานในกิจการประมงทะเลและกิจการแปรรูปสัตว์น้ำ กลุ่มที่ยังไม่ได้พิสูจน์สัญชาติ ผ่อนผันให้อยู่ในราชอาณาจักรเป็นการชั่วคราวเพื่อรอการส่งกลับออกไปนอกราชอาณาจักรและอนุญาตทำงานถึงวันที่ 30 มิถุนายน 2561 เพื่อพิสูจน์สัญชาติให้แล้วเสร็จภายในวันที่ 30 มิถุนายน 2561 เมื่อผ่านการพิสูจน์สัญชาติแล้วจะตรวจลงตรา (Visa) ประทับตราอนุญาตให้อยู่ในราชอาณาจักรและอนุญาตทำงานถึงวันที่ 1 พฤศจิกายน 2562

1.2 **กรณีที่ 2** : แรงงานต่างด้าวที่ถือบัตรประจำตัวคนซึ่งไม่มีสัญชาติไทย (บัตรสีชมพู)

ที่ได้รับการผ่อนผันให้อยู่ในราชอาณาจักรและทำงานถึงวันที่ 31 มีนาคม 2561 และ**กรณีที่ 3** : แรงงานต่างด้าวสัญชาติกัมพูชา ลาว เมียนมา ที่ได้ดำเนินการตามคำสั่งหัวหน้าคณะรักษาความสงบแห่งชาติ (หน.คสช.) ที่ 33/2560 ลงวันที่ 4 กรกฎาคม 2560 เรื่อง มาตรการชั่วคราวเพื่อแก้ไขข้อขัดข้องในการบริหารจัดการการทำงานของคนต่างด้าวที่ผ่านการคัดกรองความสัมพันธ์นายจ้าง – ลูกจ้าง โดยแยกการผ่อนผัน เป็น 2 กลุ่ม คือ

1) **กลุ่มที่ผ่านการตรวจพิสูจน์สัญชาติแล้ว** ผ่อนผันให้อยู่ในราชอาณาจักรและอนุญาตทำงานโดยตรวจลงตรา (Visa) ประทับตราอนุญาตให้อยู่ในราชอาณาจักรและอนุญาตทำงาน ถึงวันที่ 31 มีนาคม 2563

2) **กลุ่มที่ยังไม่ได้ตรวจพิสูจน์สัญชาติ** ผ่อนผันให้อยู่ในราชอาณาจักรเป็นการชั่วคราวเพื่อรอการส่งกลับออกไปนอกราชอาณาจักรและอนุญาตทำงานถึงวันที่ 30 มิถุนายน 2561 เพื่อพิสูจน์สัญชาติให้แล้วเสร็จภายในวันที่ 30 มิถุนายน 2561 เมื่อผ่านการพิสูจน์สัญชาติแล้วจะตรวจลงตรา (Visa) ประทับตราอนุญาตให้อยู่ในราชอาณาจักรและอนุญาตทำงานถึงวันที่ 31 มีนาคม 2563

2. ให้ทุกจังหวัดรวมทั้งกรุงเทพมหานคร ดำเนินการจัดตั้งคณะกรรมการ เพื่อการจัดทำฐานข้อมูลแรงงานต่างด้าวให้มีเอกภาพเป็นฐานเดียวกัน ชื่อว่า **“คณะกรรมการบริหารจัดการการทำงานของแรงงานต่างด้าวในประเทศไทยจังหวัด...”** โดยมีผู้ว่าราชการจังหวัดหรือผู้ที่ผู้ว่าราชการจังหวัดมอบหมาย เป็นประธาน และผู้แทนหน่วยงานที่เกี่ยวข้องในระดับจังหวัดเป็นกรรมการ เช่น กระทรวงมหาดไทย โดยกรมการปกครอง กระทรวงสาธารณสุข สำนักงานตำรวจแห่งชาติ กระทรวงแรงงาน กรุงเทพมหานคร โดยมีจัดหางานจังหวัด เป็นกรรมการและเลขานุการ ภายใต้การกำกับดูแลของผู้ว่าราชการจังหวัดกรณีกรุงเทพมหานคร ให้อธิบดีกรมการจัดหางาน หรือผู้ที่อธิบดีกรมการจัดหางานมอบหมาย เป็นประธาน ผู้อำนวยการสำนักบริหารแรงงานต่างด้าว กรมการจัดหางาน เป็นกรรมการและเลขานุการ ภายใต้การกำกับดูแลของอธิบดีกรมการจัดหางาน โดยมีอำนาจหน้าที่ในการจัดตั้งและกำกับดูแลการดำเนินการของศูนย์บริการเบ็ดเสร็จ (One Stop Service) ให้เป็นไปอย่างมีประสิทธิภาพ กำกับดูแลและอำนวยความสะดวกให้กับศูนย์พิสูจน์สัญชาติของประเทศต้นทาง และจัดทำฐานข้อมูลแรงงานต่างด้าวในจังหวัดและกรุงเทพมหานคร

3. ให้กรมการปกครอง กระทรวงมหาดไทย จัดทำทะเบียนประวัติและบัตรประจำตัวคนซึ่งไม่มีสัญชาติไทยตามกฎหมายว่าด้วยการทะเบียนราษฎรให้กับแรงงานต่างด้าวสัญชาติกัมพูชา ลาว เมียนมา ที่อาศัยอยู่ในราชอาณาจักรเพื่อการทำงานโดยกำหนดให้ด้านหลังบัตรมีข้อมูลการอนุญาตทำงาน และข้อมูลที่เกี่ยวข้องอื่น ๆ ตามที่ได้รับการประสานจากกระทรวงแรงงาน ให้มีอำนาจในการกำหนดเลขประจำตัว 13 หลักให้กับแรงงานต่างด้าวดังกล่าว และให้กรมการปกครองเปิดระบบเพื่อให้หน่วยงานที่เกี่ยวข้องเชื่อมโยงและแลกเปลี่ยนข้อมูลเพื่อดำเนินการต่อไป

4. ให้ รง. กรมการจัดหางาน เป็นหน่วยงานหลักในการวางระบบสารสนเทศเพื่อการจัดระบบฐานข้อมูลของแรงงานต่างด้าว โดยประสานความร่วมมือกับหน่วยงานที่เกี่ยวข้อง

**13. เรื่อง การกำหนดสินค้าและบริการควบคุมตามพระราชบัญญัติว่าด้วยราคาสินค้าและบริการ พ.ศ. 2542**

คณะรัฐมนตรีมีมติเห็นชอบการกำหนดสินค้าและบริการควบคุมปี 2561 จำนวน 53 รายการ จำแนกเป็น 48 สินค้า และ 5 บริการ ตามมติคณะกรรมการกลางว่าด้วยราคาสินค้าและบริการ ตามที่กระทรวงพาณิชย์ (พณ.) เสนอ

**สาระสำคัญของเรื่อง**

พณ. รายงานว่า ในคราวประชุมคณะกรรมการกลางว่าด้วยราคาสินค้าและบริการ ครั้งที่ 1/2561 เมื่อวันจันทร์ที่ 8 มกราคม 2561 ซึ่งมีรัฐมนตรีว่าการกระทรวงพาณิชย์เป็นประธานกรรมการ ได้มีการทบทวนรายการสินค้าและบริการควบคุมปี 2561 ซึ่งเป็นสินค้าที่จำเป็นต่อการครองชีพ สินค้าที่เป็นปัจจัยการผลิตทางการเกษตรและอุตสาหกรรมที่สำคัญ สินค้าที่มีการแข่งขันน้อย สินค้าที่มีความผันผวนด้านราคาหรืออาจมีการขาดแคลนและสินค้าที่อาจได้รับผลกระทบจากตลาดโลก โดยพิจารณาตามนโยบายรัฐบาลที่มุ่งเน้นการพัฒนาเศรษฐกิจฐานราก เพื่อแก้ไขปัญหาความยากจนและลดความเหลื่อมล้ำ โดยการเพิ่มราคาสินค้าเกษตรให้มีเสถียรภาพ และช่วยลดภาระค่าครองชีพประชาชนจากการบริโภคสินค้าที่จำเป็นต่อการครองชีพและได้มีมติ ดังนี้

**1.** **คงรายการสินค้าและบริการควบคุมจากเดิม 47 รายการ จำแนกเป็น 42 สินค้า 5 บริการ โดยมีการปรับเพิ่มรายละเอียดสินค้า จำนวน 1 รายการ คือ ผงซักฟอก ปรับเพิ่มเป็นผงซักฟอก น้ำยาซักฟอก** เพื่อให้ครอบคลุมถึงน้ำยาซักฟอก เนื่องจากได้รับการร้องเรียนว่าผงซักฟอกและน้ำยาซักฟอกมีการลดขนาดบรรจุ แต่ยังจำหน่ายในราคาเดิมหรือราคาไม่ลดลงตามสัดส่วนปริมาณที่ลดลงซึ่งเป็นการเอาเปรียบผู้บริโภค

**2. เพิ่มรายการสินค้าควบคุม จำนวน 6 รายการ ได้แก่**

**2.1 เพิ่มในหมวดสินค้าอุปโภคบริโภคประจำวัน จำนวน 5 รายการ คือ (1) สบู่ก้อน**

**สบู่เหลว** **(2) แชมพู (3) น้ำยาปรับผ้านุ่ม (4) ผลิตภัณฑ์ล้างจาน** เนื่องจากได้รับการร้องเรียนว่ามีการปรับลด

ขนาดบรรจุ แต่ยังจำหน่ายในราคาเดิมหรือราคาไม่ลดลงตามสัดส่วนปริมาณที่ลดลง ซึ่งเป็นการเอาเปรียบผู้บริโภค **(5) ผ้าอ้อมสำเร็จรูปเด็กและผู้ใหญ่** เนื่องจากเป็นสินค้าจำเป็นสำหรับเด็กและผู้สูงอายุ ซึ่งปัจจุบันมีความนิยมใช้มากขึ้น

**2.2 เพิ่มในหมวดสินค้าเกษตรที่สำคัญ จำนวน 1 รายการ** คือ **ยางพารา ได้แก่ น้ำยางสด ยางก้อน เศษยาง น้ำยางข้น ยางแผ่น ยางแท่ง ยางเครพ** เพื่อสร้างความเป็นธรรมให้แก่เกษตรกรผู้ปลูกยางพารา เนื่องจากเกิดปัญหาราคายางพาราตกต่ำ ซึ่งมีข้อร้องเรียนว่าเกิดจากระบบการซื้อขายของผู้ประกอบการ

ที่รับซื้อยางในปัจจุบันที่ไม่เป็นธรรม และมีการเอาเปรียบเกษตรกรผู้ปลูกยาง

**3. เห็นชอบสินค้าและบริการควบคุม ปี 2561 มีจำนวน 53 รายการ จำแนกเป็น 48 สินค้า**

**5 บริการ โดยแบ่งเป็น 10 หมวดสินค้า และ 1 หมวดบริการ ดังนี้**

**3.1 หมวดสินค้า 10 หมวด**

**1) หมวดอาหาร** จำนวน 13 รายการ คือ (1) กระเทียม (2) ไข่ไก่ (3) ครีมเทียมข้นหวาน นมข้น นมคืนรูป นมแปลงไขมัน (4) ทุเรียน (5) นมผง ผลิตภัณฑ์นมพร้อมบริโภคชนิดเหลวไม่รวมถึงนมเปรี้ยว (6) น้ำตาลทราย (7) น้ำมัน และไขมันที่ได้จากพืชหรือสัตว์ทั้งที่บริโภคได้หรือไม่ได้ (8) แป้งสาลี (9) มังคุด (10) ลำไย (11) สุกร เนื้อสุกร (12) อาหารกึ่งสำเร็จรูปบรรจุภาชนะผนึก (13) อาหารในภาชนะบรรจุที่ปิดสนิท

**2) หมวดสินค้าอุปโภคบริโภคประจำวัน** จำนวน 8 รายการ คือ (14) กระดาษชำระ กระดาษเช็ดหน้า (15) ผ้าอนามัย (16) ผงซักฟอก น้ำยาซักฟอก (17) แชมพู (18) น้ำยาปรับผ้านุ่ม (19) ผลิตภัณฑ์ล้างจาน (20) ผ้าอ้อมสำเร็จรูปเด็กและผู้ใหญ่ (21) สบู่ก้อน สบู่เหลว

**3) หมวดสินค้าเกษตรที่สำคัญ** จำนวน 6 รายการ คือ (22) ข้าวเปลือก ข้าวสาร (23) ข้าวสาลี (24) ข้าวโพด (25) ผลปาล์มน้ำมัน (26) มันสำปะหลังและผลิตภัณฑ์ (27) ยางพารา ได้แก่ น้ำยางสด ยางก้อน เศษยาง น้ำยางข้น ยางแผ่น ยางแท่ง ยางเครพ

**4) หมวดปัจจัยทางการเกษตร** จำนวน 6 รายการ คือ (28) เครื่องสูบน้ำ (29) ปุ๋ย (30) ยาป้องกันหรือกำจัดศัตรูพืชหรือโรคพืช (31) รถเกี่ยวข้าว (32) รถไถนา (33) หัวอาหารสัตว์ อาหารสัตว์

**5) หมวดวัสดุก่อสร้าง** จำนวน 4 รายการ คือ (34) ท่อพีวีซี (35) ปูนซีเมนต์

(36) สายไฟฟ้า (37) เหล็กโครงสร้าง รูปพรรณ เหล็กแผ่น เหล็กเส้น

**6) หมวดกระดาษและผลิตภัณฑ์** จำนวน 3 รายการ (38) กระดาษทำลูกฟูก กระดาษเหนียว (39) กระดาษพิมพ์และเขียน (40) เยื่อกระดาษ

**7) หมวดบริภัณฑ์ขนส่ง** จำนวน 3 รายการ (41) แบตเตอรี่รถยนต์ (42) ยางรถจักรยานยนต์ ยางรถยนต์ (43) รถจักรยานยนต์ รถยนต์นั่ง รถยนต์บรรทุก

**8) หมวดผลิตภัณฑ์ปิโตรเลียม** จำนวน 3 รายการ คือ (44) ก๊าซปิโตรเลียมเหลว (45) น้ำมันเชื้อเพลิง (46) เม็ดพลาสติก

**9) หมวดยารักษาโรค** จำนวน 1 รายการ คือ (47) ยารักษาโรค

**10) หมวดอื่น ๆ** จำนวน 1 รายการ คือ (48) เครื่องแบบนักเรียน

**3.2 หมวดบริการ 1 หมวด**

**หมวดบริการ** จำนวน 5 รายการ คือ (49) การให้สิทธิในการเผยแพร่งานลิขสิทธิ์เพลงเพื่อการค้า (50) บริการขนส่งสินค้าสำหรับธุรกิจออนไลน์ (51) บริการทางการเกษตร (52) บริการรับชำระเงิน ณ จุดบริการ (53) บริการให้เช่าสถานที่เก็บสินค้า

|  |
| --- |
| **ต่างประเทศ** |

**14. เรื่อง การขอความเห็นชอบต่อร่างแถลงการณ์ร่วม โครงการ Our Eyes Initiative**

คณะรัฐมนตรีมีมติเห็นชอบตามที่รองนายกรัฐมนตรี (พลเอก ประวิตร วงษ์สุวรรณ) และรัฐมนตรีว่าการกระทรวงกลาโหม เสนอ ดังนี้

1. เห็นชอบต่อร่างแถลงการณ์ร่วมโครงการ Our Eyes Initiative และมอบหมายให้รัฐมนตรีช่วยว่าการกระทรวงกลาโหมเป็นผู้ลงนามฝ่ายไทย

2. หากมีความจำเป็นที่จะต้องเปลี่ยนแปลงรายละเอียดของร่างแถลงการณ์ร่วมฯ โดยไม่ได้เป็นสาระสำคัญ และไม่ส่งผลกระทบที่ก่อให้เกิดพันธกรณีภายใต้บังคับกฎหมายระหว่างประเทศแก่รัฐบาลไทยในภายหลัง ให้กระทรวงกลาโหม (กห.) พิจารณาดำเนินการได้ตามความเหมาะสม

**สาระสำคัญของเรื่อง**

กห. รายงานว่า

1. การประชุมโครงการ Our Eyes Initiative กำหนดจัดขึ้นระหว่างวันที่ 24 ถึงวันที่ 26 มกราคม 2561 ณ เกาะบาหลี สาธารณรัฐอินโดนีเซีย ซึ่งรัฐมนตรีช่วยว่าการกระทรวงกลาโหมจะเป็นผู้แทนรองนายกรัฐมนตรีและรัฐมนตรีว่าการกระทรวงกลาโหมเข้าร่วมการประชุมดังกล่าว โดยในห้วงเวลาดังกล่าวจะมีการรับรองร่างแถลงการณ์ร่วมฯ ซึ่งมีวัตถุประสงค์เพื่อใช้เป็นกรอบความร่วมมือด้านการแก้ไขปัญหาการก่อการร้ายในภูมิภาคประเทศสมาชิกอาเซียน 6 ประเทศ ได้แก่ บรูไนดารุสซาลาม สาธารณรัฐอินโดนีเซีย มาเลเซีย สาธารณรัฐฟิลิปปินส์ สาธารณรัฐสิงคโปร์ และไทย ทั้งนี้ โครงการฯ เป็นความคิดริเริ่มของสาธารณรัฐอินโดนีเซีย ที่ได้เสนอต่อที่ประชุมรัฐมนตรีกลาโหมอาเซียนครั้งที่ 11 (11th ASEAN Defence Ministers' Meeting : 11th ADMM) เมื่อวันที่ 23 ตุลาคม 2560 ณ สาธารณรัฐฟิลิปปินส์ เพื่อใช้เป็นกลไกในการเสริมสร้างความร่วมมือด้านการแลกเปลี่ยนข่าวกรองระหว่างประเทศสมาชิกอาเซียนทั้ง 6 ประเทศ

2. ร่างแถลงการณ์ร่วมฯ มีวัตถุประสงค์เพื่อเป็นกรอบความร่วมมือด้านการแก้ไขปัญหาการก่อการร้ายในภูมิภาคระหว่างประเทศสมาชิก โดยตระหนักถึงบทบาทสำคัญของการแลกเปลี่ยนข้อมูลเชิงยุทธศาสตร์ระหว่างรัฐมนตรีว่าการกระทรวงกลาโหมประเทศสมาชิก โดยการจัดตั้งโครงการ Our Eyes Initiative ซึ่งมีเนื้อหาสาระสำคัญ ดังนี้

2.1 การแสดงเจตนารมณ์ร่วมกันที่จะจัดตั้งกลไกเพื่อรับมือกับภัยคุกคามที่เกิดขึ้นจากการก่อการร้าย ลัทธินิยมความรุนแรง และลัทธิสุดโต่งที่เป็นอันตรายต่อความมั่นคงและเสถียรภาพภูมิภาค

2.2 การเสริมสร้างความร่วมมือในการแลกเปลี่ยนข้อมูลเชิงยุทธศาสตร์และยกระดับรูปแบบการแลกเปลี่ยนข้อมูลให้มีความเหมาะสมเพื่อให้การแลกเปลี่ยนข้อมูลเกี่ยวกับการก่อการร้าย ลัทธินิยมความรุนแรง และลัทธิสุดโต่งมีประสิทธิภาพสูงสุด

2.3 การเสริมสร้างความร่วมมือกับบุคคลอื่นที่มีความเกี่ยวข้องเพื่อเติมเต็มอุดมการณ์และเป้าหมายของแถลงการณ์ร่วมนี้ โดยยึดถือในความเคารพซึ่งกันและกันและการอยู่ร่วมกันอย่างสันติ

**15. เรื่อง ขอความเห็นชอบต่อร่างความตกลงระหว่างรัฐบาลแห่งราชอาณาจักรกัมพูชากับศูนย์ทุ่นระเบิดภูมิภาคอาเซียนว่าด้วยการเป็นเจ้าบ้าน และการให้เอกสิทธิ์และความคุ้มกันแก่ศูนย์ทุ่นระเบิดภูมิภาคอาเซียน และร่างแผนงานของศูนย์ทุ่นระเบิดภูมิภาคอาเซียน ประจำปี ค.ศ. 2017-2018**

คณะรัฐมนตรีมีมติเห็นชอบตามที่กระทรวงการต่างประเทศ (กต.) เสนอ ดังนี้

1. เห็นชอบต่อร่างความตกลงระหว่างรัฐบาลแห่งราชอาณาจักรกัมพูชากับศูนย์ทุ่นระเบิดภูมิภาคอาเซียนว่าด้วยการเป็นเจ้าบ้าน และการให้เอกสิทธิ์และความคุ้มกันแก่ศูนย์ทุ่นระเบิดภูมิภาคอาเซียน [Agreement between the Government of The Kingdom of Cambodia and The ASEAN Regional Mine Action Center (ARMAC) on Hosting and Granting Privileges and Immunities to the ARMAC] และแผนงานของศูนย์ทุ่นระเบิดภูมิภาคอาเซียนปี ค.ศ. 2017-2018 (ASEAN Regional Mine Action Centre Work Plan 2017-2018)

2. ให้ประธานคณะกรรมการบริหาร ARMAC หรือผู้แทนของ ARMAC ซึ่งได้รับการมอบหมายจากคณะกรรมการบริหาร ARMAC เป็นผู้ลงนามในความตกลงฯ (ตามข้อ 1)

**สาระสำคัญของร่างความตกลงฯ และร่างแผนงานฯ**

1. **ร่างความตกลงระหว่างรัฐบาลแห่งราชอาณาจักรกัมพูชากับ ARMAC ว่าด้วยการเป็นเจ้าบ้าน และการให้เอกสิทธิ์และความคุ้มกันแก่ ARMAC** จะกำหนดขอบเขตอำนาจหน้าที่ของ ARMAC และกัมพูชาในฐานะประเทศเจ้าบ้าน ดังนี้ (1) สถานะทางกฎหมายของ ARMAC (2) สถานที่และหน้าที่ความรับผิดชอบของภาคี (3) ความรับผิดชอบของ ARMAC (4) การเข้า-ออก การเดินทางผ่านและพักอาศัย (5) การติดต่อสื่อสาร (6) ความเป็นอิสระในการปฏิบัติหน้าที่ของ ARMAC (7) ความละเมิดมิได้ของสถานที่และเอกสาร (8) การยกเว้นภาษีของ ARMAC และทรัพย์สินของ ARMAC (9) การใช้งบประมาณอย่างเป็นอิสระ (10) คณะกรรมการบริหาร ผู้อำนวยการบริหาร เจ้าหน้าที่ของ ARMAC และผู้เชี่ยวชาญ (11) การระงับความคุ้มกัน (12) การเคารพกฎหมายและข้อบังคับของฝ่ายกัมพูชา (13) การระงับข้อพิพาท (14) การมีผลบังคับใช้และการสิ้นสุดของความตกลง

2. **ร่างแผนงานของ ARMAC ประจำปี ค.ศ. 2017-2018** ได้กำหนดเป้าหมายการดำเนินกิจกรรมของศูนย์ฯ ซึ่งประกอบด้วย การร่วมมือกับองค์การระหว่างประเทศต่าง ๆ ที่เกี่ยวข้องในการแก้ไขปัญหาทุ่นระเบิดและวัตถุระเบิดที่ตกค้างจากสงครามผ่านการแลกเปลี่ยนประสบการณ์ การฝึกอบรมทักษะที่เกี่ยวข้อง ตลอดจนการจัดกิจกรรมเพื่อเสริมสร้างศักยภาพในเรื่องนี้ ดังนี้ (1) การเสริมสร้างความตระหนักรู้ถึงความอันตรายจากวัตถุระเบิดที่ตกค้างจากสงครามในชุมชนที่ได้รับผลกระทบ (2) การอำนวยความสะดวกอย่างเหมาะสมในการให้ความช่วยเหลือด้านการแพทย์และการฟื้นฟูสภาพแก่ผู้ประสบภัยจากวัตถุระเบิดที่ตกค้างจากสงครามตามที่ได้รับการร้องขอจากประเทศสมาชิกอาเซียนที่ได้รับผลกระทบ (3) การช่วยเหลือประเทศสมาชิกอาเซียนที่มีความสนใจในการวิจัยและการแลกเปลี่ยนความรู้เกี่ยวกับผลกระทบจากวัตถุระเบิดที่ตกค้างจากสงคราม รวมถึงการยกร่างข้อเสนอโครงการให้ความช่วยเหลือทางเทคนิคและการระดมทุนตามคำร้องขอเฉพาะและคำร้องขอส่วนบุคคล

**16. เรื่อง โครงการพัฒนาทางเลือกเพื่อชีวิตความเป็นอยู่ที่ยั่งยืนไทย - เมียนมา**

คณะรัฐมนตรีมีมติรับทราบรายงานผลการดำเนินงานโครงการพัฒนาทางเลือกเพื่อชีวิตความเป็นอยู่ที่ยั่งยืนไทย – เมียนมา (โครงการฯ) ประจำปีงบประมาณ พ.ศ. 2556 – 2560 ตามที่รองนายกรัฐมนตรี

(พลอากาศเอก ประจิน จั่นตอง) และรัฐมนตรีว่าการกระทรวงยุติธรรม เสนอ

**สาระสำคัญของเรื่อง**

สำนักงาน ป.ป.ส. รายงานว่า

1. โครงการดังกล่าวเป็นโครงการความร่วมมือระหว่างหน่วยงานกลางด้านยาเสพติดของไทยและเมียนมา ซึ่งมีจุดหมายในการนำแนวทางการพัฒนาทางเลือกตามแนวพระราชดำริและหลักปรัชญาเศรษฐกิจพอเพียง ไปใช้ในการพัฒนาคุณภาพชีวิตของประชาชน แก้ไขปัญหาความยากจน ลดพื้นที่ปลูกพืชเสพติด และฟื้นฟูทรัพยากรธรรมชาติและสิ่งแวดล้อมอย่างยั่งยืนในพื้นที่จังหวัดท่าขี้เหล็กและจังหวัดเมืองสาดของสาธารณรัฐแห่งสหภาพเมียนมา เพื่อช่วยให้ชาวบ้านไม่ต้องดำรงชีพอย่างผิดกฎหมาย ลดปัญหายาเสพติด และอาชญากรรมอื่น ๆ รวมถึงผลกระทบที่จะเกิดขึ้นกับประเทศไทยและเสริมสร้างความมั่นคงตามแนวชายแดนไทย – เมียนมา อย่างมีประสิทธิภาพ ซึ่งโครงการฯ ครอบคลุมพื้นที่เป้าหมาย 56 หมู่บ้าน ประชากรประมาณ 13,000 คน ในจังหวัดท่าขี้เหล็กและจังหวัดเมืองสาด

2. โดยผลการดำเนินโครงการฯ ในห้วง 5 ปีที่ผ่านมา (พ.ศ. 2556 – 2560) ได้เกิดผลสัมฤทธิ์เชิงประจักษ์ในด้านต่าง ๆ ดังนี้ 1) การพัฒนาด้านสาธารณสุข 2) การพัฒนาคุณภาพชีวิต สร้างความมั่นคงทางอาหาร ลดรายจ่ายและเพิ่มรายได้ และ 3) การพัฒนาการศึกษาและศักยภาพของคนในพื้นที่

ทั้งนี้ ในการประชุมคณะกรรมการบริหารโครงการร่วมความร่วมมือโครงการฯ ครั้งที่ 5 เมื่อวันที่ 16 สิงหาคม ณ จังหวัดชลบุรี ทั้งสองฝ่ายได้ตกลงร่วมกันที่จะยุติโครงการฯ อย่างเป็นทางการในวันที่ 30 กันยายน 2560 ซึ่งเร็วกว่ากำหนดเดิม 1 ปี โดยฝ่ายเมียนมาได้เสนอขอให้ฝ่ายไทยพิจารณาสนับสนุนโครงการฯ ในพื้นที่ใหม่ของ

เมียนมา จำนวน 2 พื้นที่ คือ พื้นที่หนองตะยา อำเภอพินเลา จังหวัดตองยี รัฐฉานตอนใต้และพื้นที่กลุ่มบ้านเมืองโก เมืองแฮ และเมืองลิน อำเภอท่าขี้เหล็ก จังหวัดท่าขี้เหล็ก รัฐฉานตะวันออก

สำนักงาน ป.ป.ส. ร่วมกับมูลนิธิแม่ฟ้าหลวงฯ ได้พิจารณาข้อเสนอของฝ่ายเมียนมา ร่วมกันแล้วเห็นว่า การให้ความช่วยเหลือด้านการพัฒนาทางเลือกแก่เมียนมาอย่างต่อเนื่องจะเป็นประโยชน์ต่อประเทศไทยเป็นอย่างยิ่ง ไม่เฉพาะประชาชนชาวไทยที่จะได้รับผลประโยชน์โดยตรงจากผลกระทบของปัญหายาเสพติด ปัญหาสาธารณสุข และอาชญากรรมอื่น ๆ โดยเฉพาะตามแนวชายแดนที่จะลดน้อยลง แต่รวมถึงผลเชิงบวกต่อความร่วมมือในการสร้างความมั่นคงระหว่างประเทศ และยังเป็นการเสริมสร้างบทบาทนำของประเทศด้านความเชี่ยวชาญและเงินทุนสนับสนุนด้านการพัฒนาที่ยั่งยืนในระดับภูมิภาคอีกด้วย นอกจากการดำเนินการเชิงรุกแล้ว สำนักงาน ป.ป.ส. และมูลนิธิแม่ฟ้าหลวงฯ ได้น้อมนำแนวพระดำริของพระเจ้าหลานเธอ พระองค์เจ้าพัชรกิติยาภาที่ทรงห่วงใยพื้นที่บ้านห้วยส้าน ตำบลท่าตอน อำเภอแม่อาย จังหวัดเชียงใหม่ ซึ่งเคยเป็นพื้นที่ภายใต้กลุ่มอิทธิพลยาเสพติดอย่างยาวนาน จึงได้ประทานคำแนะนำให้รัฐบาลเร่งนำการพัฒนาทางเลือกเข้าไปดำเนินการในพื้นที่ควบคู่ไปกับการปราบปรามในเชิงกระบวนการยุติธรรมให้เกิดความยั่งยืนในการแก้ไขและพัฒนาพื้นที่ดังกล่าวต่อไป ดังนั้น ป.ป.ส. ร่วมกับมูลนิธิแม่ฟ้าหลวงฯ จึงได้จัดทำโครงการพัฒนาทางเลือก จำนวน 2 โครงการ โดยเสนอขอความเห็นชอบผ่านคณะกรรมการพิจารณาการจัดทำงบประมาณในลักษณะบูรณาการเชิงยุทธศาสตร์ ประจำปีงบประมาณ พ.ศ. 2562 คณะที่ 2 **เพื่อขอใช้งบประมาณเหลือจ่ายจากงบเงินอุดหนุน หมวดเงินอุดหนุนทั่วไป เงินอุดหนุนโครงการพัฒนาทางเลือกในประเทศเพื่อนบ้าน ประจำปีงบประมาณ พ.ศ. 2561 สำหรับโครงการฯ จำนวน 29,736,000 บาท** (เนื่องจากโครงการฯ ได้สิ้นสุดลงก่อนกำหนดเป็นเวลา 1 ปี) โดยรองนายกรัฐมนตรี (พลอากาศเอก ประจิน จั่นตอง) ในฐานะประธานคณะกรรมการฯ ได้ให้ความเห็นชอบแล้ว โดยแต่ละโครงการมีวัตถุประสงค์ ดังนี้

1. **โครงการฯ ในพื้นที่หนองตะยา อำเภอพินเลา จังหวัดตองยี รัฐฉานตอนใต้ และพื้นที่ทางตอนเหนือของท่าขี้เหล็ก**

(1) เพื่อสร้างความไว้เนื้อเชื่อใจกัน และส่งเสริมความสัมพันธ์ทวิภาคี

(2) เพื่อลดปัญหายาเสพติด อาชญากรรม แรงงานเถื่อน ผู้อพยพผิดกฎหมาย

และเสริมสร้างความมั่นคงตามแนวชายแดนไทย – เมียนมา อย่างมีประสิทธิผล

(3) เพื่อสนับสนุนการทำงานโครงการของรัฐบาลเมียนมา โดยการถ่ายทอด

องค์ความรู้และพัฒนาศักยภาพเจ้าหน้าที่ผู้ปฏิบัติงานด้านการพัฒนาในพื้นที่เป้าหมาย

(4) เพื่อพัฒนาคุณภาพชีวิตชุมชนเป้าหมาย สร้างความมั่งคงทางอาหาร และ

ลดปัญหาความยากจน ตลอดจนการบริหารจัดการทรัพยากรธรรมชาติ

(5) เพื่อเป็นต้นแบบการพัฒนาเชิงพื้นที่อย่างมีบูรณาการและรอบด้าน เน้นการ

มีส่วนร่วมยึดคนเป็นศูนย์กลาง และสามารถนำไปประยุกต์ใช้ในพื้นที่อื่นได้ต่อไป

(6) เพื่อเสริมบทบาทของไทยในฐานะผู้นำด้านความเชี่ยวชาญและเงินทุนสนับสนุนการพัฒนาทางเลือกที่ยั่งยืนในระดับภูมิภาค

2. **โครงการร้อยใจรักษ์** ตามแนวพระดำริของพระเจ้าหลานเธอ พระองค์เจ้าพัชรกิติยาภา

ซึ่งสำนักงาน ป.ป.ส. โดยความร่วมมือกับมูลนิธิแม่ฟ้าหลวงฯ ได้จัดทำโครงการดังกล่าว

(1) เพื่อพัฒนาคุณภาพชีวิตความเป็นอยู่ของประชาชนในพื้นที่เป้าหมายตามศาสตร์พระราชาด้วยการสร้างทางเลือกในการประกอบอาชีพ เน้นการลดรายจ่ายและสร้างรายได้ในครัวเรือนอย่างเป็นรูปธรรม โดยมีลำดับการพัฒนาให้มีความ “อยู่รอด พอเพียง และยั่งยืน” ตามหลักปรัชญาของเศรษฐกิจพอเพียง

(2) เพื่อพัฒนาศักยภาพของคนในชุมชน ให้มีทักษะ องค์ความรู้ที่เป็นประโยชน์

ต่อการดำรงชีวิต และสามารถเข้าถึงและบริหารจัดการทรัพยากรต่าง ๆ ได้อย่างมีประสทธิภาพ

(3) เพื่อสร้างภูมิคุ้มกันแก่ชุมชนเป้าหมายต่อปัญหายาเสพติดและสิ่งผิดกฎหมาย

อื่น ๆ

(4) เพื่อสร้างความเชื่อมั่น ศรัทธาและไว้วางใจของชุมชนเป้าหมายต่อโครงการอันจะนำไปสู่ความร่วมมือในโครงการพัฒนาระยะต่อไป

**17. เรื่อง การขอความเห็นชอบต่อร่างปฎิญญาเดลี สำหรับการประชุมสุดยอดอาเซียน – อินเดียในโอกาสครบรอบ 25 ปี ความสัมพันธ์อาเซียน – อินเดีย (Delhi Declaration of the ASEAN-India Commemorative Summit to Mark The 25th Anniversary of the ASEAN-India Dialogue Relations)**

คณะรัฐมนตรีมีมติเห็นชอบต่อร่างปฏิญญาเดลีสำหรับการประชุมสุดยอดอาเซียน – อินเดีย ในโอกาสครบรอบ 25 ปี ความสัมพันธ์อาเซียน – อินเดีย ซึ่งจะจัดขึ้นในวันที่ 25 มกราคม 2561 ณ กรุงนิวเดลี สาธารณรัฐอินเดีย ตามที่กระทรวงการต่างประเทศ (กต. ) เสนอ ทั้งนี้ หากมีความจำเป็นต้องแก้ไขร่างปฏิญญา ฯ ในส่วนที่ไม่ใช่สาระสำคัญหรือไม่ขัดต่อผลประโยชน์ของไทยให้ กต. ดำเนินการได้โดยไม่ต้องนำเสนอคณะรัฐมนตรีเพื่อพิจารณาอีก และหลังจากนั้นให้รายงานผลเพื่อคณะรัฐมนตรีทราบต่อไป

**สาระสำคัญของเรื่อง**

กต. รายงานว่า

1. การประชุมสุดยอดอาเซียน – อินเดีย ในโอกาสครบรอบ 25 ปี ความสัมพันธ์อาเซียน – อินเดีย (ASEAN-India Commemorative Summit) เป็นข้อริเริ่มของฝ่ายอินเดียโดยเดิมต้องจัดในปี 2560 ซึ่งเป็นปีครบรอบ 25 ปีของความสัมพันธ์ แต่อินเดียเจรจาขอจัดในเดือนมกราคม 2561 เพื่อใช้โอกาสจากการฉลองวันสถาปนาสาธารณรัฐอินเดีย ครั้งที่ 69 ในวันที่ 26 มกราคม 2561 และแม้ว่าอาเซียนมีนโยบายจะให้จัดการประชุมสุดยอดสมัยพิเศษในภูมิภาคอาเซียน แต่เนื่องจากอินเดียเป็นประเทศคู่เจรจาที่เป็นหุ้นส่วนยุทธศาสตร์ที่สำคัญจึงตกลงให้จัดที่อินเดีย ซึ่งนายกรัฐมนตรีได้ตอบรับเข้าร่วมการประชุมดังกล่าวและงานวันสถาปนาสาธารณรัฐอินเดีย ครั้งที่ 69 ระหว่างวันที่ 25 – 26 มกราคม 2561 ณ กรุงนิวเดลี สาธารณรัฐอินเดีย และเอกสารปฏิญาเดลีจะเป็นเอกสารผลลัพธ์ของการประชุมดังกล่าว

2. ร่างปฏิญญาเดลี ฯ เป็นการแสดงเจตนารมณ์ทางการเมืองร่วมกันในการเสริมสร้างความสัมพันธ์หุ้นส่วนทางยุทธศาสตร์ของอาเซียนและอินเดียเพื่อผลประโยชน์ร่วมกันในทุกมิติของด้านการเมือง ความมั่นคง เศรษฐกิจ สังคม-วัฒนธรรมและความร่วมมือเพื่อการพัฒนา ตามแนวทางของแผนปฏิบัติการเพื่อความเป็นหุ้นส่วนอาเซียน-อินเดีย เพื่อสันติภาพ ความก้าวหน้า และความมั่งคั่งร่วมกัน (ค.ศ. 2016-2020) รวมทั้งส่งเสริมการมีส่วนร่วมและความร่วมมือระดับสูงของความสัมพันธ์อาเซียน-อินเดีย และกลไกที่อาเซียนมีบทบาทนำ ซึ่งรวมถึงกระบวนการสร้างประชาคมอาเซียน เพื่อนำไปสู่การบรรลุวิสัยทัศน์ประชาคมอาเซียน ค.ศ. 2025 ด้วย นอกจากนี้ อินเดียยังมุ่งหวังให้มีการลงนามในบันทึกความเข้าใจร่วมกันสำหรับการก่อตั้งศูนย์อาเซียน-อินเดีย ซึ่งจะเสริมสร้างความเข้มแข็งของความสัมพันธ์อาเซียนและอินเดียในฐานะประเทศคู่เจรจาต่อไป

|  |
| --- |
| **แต่งตั้ง** |

**18. เรื่อง รัฐบาลสาธารณรัฐกัวเตมาลาเสนอขอแต่งตั้งเอกอัครราชทูตวิสามัญผู้มีอำนาจเต็มแห่งสาธารณรัฐกัวเตมาลาประจำประเทศไทย (กระทรวงการต่างประเทศ)**

คณะรัฐมนตรีมีมติอนุมัติ กรณีรัฐบาลสาธารณรัฐกัวเตมาลามีความประสงค์ขอแต่งตั้ง **นางอังเฮลา มาริอา เด โลวร์เดส ชาเวซ บิเอตติ** (Mrs. Ángela Maria de Lourdes Chávez Bietti) ให้ดำรงตำแหน่งเอกอัครราชทูตวิสามัญผู้มีอำนาจเต็มแห่งสาธารณรัฐกัวเตมาลาประจำประเทศไทย คนใหม่ โดยมีถิ่นพำนัก ณ กรุงโตเกียว ประเทศญี่ปุ่น สืบแทน นายไบรอน เรเน เอสโกเบโด เมเนนเดซ (Mr. Byron René Escobedo Menéndez) ตามที่กระทรวงการต่างประเทศเสนอ

**19. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงพาณิชย์)**

คณะรัฐมนตรีมีมติอนุมัติตามที่กระทรวงพาณิชย์เสนอแต่งตั้งข้าราชการพลเรือนสามัญ สังกัดกระทรวงพาณิชย์ ให้ดำรงตำแหน่งประเภทบริหารระดับสูง จำนวน 5 ราย ดังนี้

1. **นายอดุลย์ โชตินิสากรณ์** รองอธิบดีกรมการค้าต่างประเทศ ดำรงตำแหน่ง อธิบดีกรมการค้าต่างประเทศ

2. **นางอรมน ทรัพย์ทวีธรรม** รองอธิบดีกรมเจรจาการค้าระหว่างประเทศ ดำรงตำแหน่ง อธิบดีกรมเจรจาการค้าระหว่างประเทศ

3. **นายพิทักษ์ อุดมวิชัยวัฒน์** รองอธิบดีกรมทรัพย์สินทางปัญญา ดำรงตำแหน่ง ผู้ตรวจราชการกระทรวง สำนักงานปลัดกระทรวง

4. **นายสมศักดิ์ เกียรติชัยลักษณ์** รองอธิบดีกรมการค้าภายใน ดำรงตำแหน่ง ผู้ตรวจราชการกระทรวง สำนักงานปลัดกระทรวง

5**. นายสมเด็จ สุสมบูรณ์** รองอธิบดีกรมส่งเสริมการค้าระหว่างประเทศ ดำรงตำแหน่ง ผู้ตรวจราชการกระทรวง สำนักงานปลัดกระทรวง

ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง

**20. เรื่อง แต่งตั้งกรรมการผู้ช่วยรัฐมนตรี (นายพงศธร สัจจชลพันธ์)**

คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอการแต่งตั้ง **นายพงศธร**

**สัจจชลพันธ์** เป็นกรรมการผู้ช่วยรัฐมนตรี โดยให้มีผลตั้งแต่วันที่นายกรัฐมนตรีลงนามในประกาศแต่งตั้ง

และมอบหมายให้เป็นผู้ช่วยรัฐมนตรีประจำกระทรวงยุติธรรม

**21. เรื่อง แต่งตั้งกรรมการในคณะกรรมการขององค์การอุตสาหกรรมป่าไม้**

คณะรัฐมนตรีมีมติเห็นชอบตามที่กระทรวงทรัพยากรธรรมชาติและสิ่งแวดล้อมเสนอแต่งตั้งกรรมการในคณะกรรมการขององค์การอุตสาหกรรมป่าไม้ จำนวน 5 คน แทนกรรมการเดิมที่ดำรงตำแหน่งครบวาระสามปี เมื่อวันที่ 20 กรกฎาคม 2560 ดังนี้

1. นายภูมิพัฒน์ สินาเจริญ (เป็นบุคคลในบัญชีรายชื่อกรรมการรัฐวิสาหกิจ)

2. นายอานนท์ สนิทวงศ์ ณ อยุธยา (เป็นบุคคลในบัญชีรายชื่อกรรมการรัฐวิสาหกิจ)

3. นายอภิสิทธิ์ ไล่สัตรูไกล

4. นายอวยชัย คูหากาญจน์

5. นายพีรพันธ์ คอทอง (ผู้แทนกระทรวงเกษตรและสหกรณ์)

ทั้งนี้ ตั้งแต่วันที่ 16 มกราคม 2561 เป็นต้นไป และให้องค์การอุตสาหกรรมป่าไม้ดำเนินการแต่งตั้งกรรมการในคณะกรรมการขององค์การอุตสาหกรรมป่าไม้ดังกล่าวในครั้งต่อไป ให้เป็นไปอย่างต่อเนื่อง ตามมติคณะรัฐมนตรี เมื่อวันที่ 23 กุมภาพันธ์ 2559 เรื่อง การดำเนินการแต่งตั้งกรรมการในคณะกรรมการต่าง ๆ ตามที่กฎหมายบัญญัติ ให้เป็นไปตามกรอบระยะเวลาตามกฎหมาย

**22. เรื่อง การแต่งตั้งกรรมการผู้ทรงคุณวุฒิในคณะกรรมการองค์การพิพิธภัณฑ์วิทยาศาสตร์แห่งชาติ**

คณะรัฐมนตรีมีมติอนุมัติตามที่กระทรวงวิทยาศาสตร์และเทคโนโลยีเสนอแต่งตั้งกรรมการผู้ทรงคุณวุฒิในคณะกรรมการองค์การพิพิธภัณฑ์วิทยาศาสตร์แห่งชาติ จำนวน 5 คน แทนกรรมการผู้ทรงคุณวุฒิเดิมที่ดำรงตำแหน่งครบวาระสามปี เมื่อวันที่ 20 กรกฎาคม 2560 ดังนี้

1. นายกำจร ตติยกวี 2. นายธวัชชัย กิจรัตนะกุล (เป็นบุคคลในบัญชีรายชื่อกรรมการรัฐวิสาหกิจ)

3. นายชาติชาย โรจนรัตนางกูร (เป็นบุคคลในบัญชีรายชื่อกรรมการรัฐวิสาหกิจ) 4. นายอภิสิทธิ์ ไล่สัตรูไกล

5. นายพงศ์สุข หิรัญพฤกษ์

ทั้งนี้ ตั้งแต่วันที่ 16 มกราคม 2561 เป็นต้นไป

**23. เรื่อง การแต่งตั้งผู้รักษาราชการแทนรัฐมนตรีว่าการกระทรวงการท่องเที่ยวและกีฬา**

คณะรัฐมนตรีมีมติอนุมัติเป็นหลักการมอบหมายให้รัฐมนตรีเป็นผู้รักษาราชการแทนรัฐมนตรีว่าการกระทรวงการท่องเที่ยวและกีฬา ในกรณีที่ไม่มีผู้ดำรงตำแหน่งรัฐมนตรีว่าการกระทรวงการท่องเที่ยวและกีฬา หรือมีแต่ไม่อาจปฏิบัติราชการได้ ตามความในมาตรา 42 แห่งพระราชบัญญัติระเบียบบริหารราชการแผ่นดิน พ.ศ. 2534 จำนวน 2 ราย ตามลำดับ ตามที่กระทรวงการท่องเที่ยวและกีฬา เสนอ ดังนี้

1. **นายอาคม เติมพิทยาไพสิฐ รัฐมนตรีว่าการกระทรวงคมนาคม**

2. **นายกอบศักดิ์ ภูตระกูล รัฐมนตรีประจำสำนักนายกรัฐมนตรี**

โดยให้ยกเลิกมติคณะรัฐมนตรี เมื่อวันที่ 31 มกราคม 2560 เรื่อง การแต่งตั้งผู้รักษาราชการแทนรัฐมนตรีว่าการกระทรวงการท่องเที่ยวและกีฬา ทั้งนี้ ตั้งแต่วันที่ 16 มกราคม 2561 เป็นต้นไป

**24. เรื่อง การแต่งตั้งผู้รักษาราชการแทนรัฐมนตรีว่าการกระทรวงอุตสาหกรรม**

คณะรัฐมนตรีมีมติอนุมัติยกเลิกมติคณะรัฐมนตรีเมื่อวันที่ 31 มกราคม 2560 เรื่อง การแต่งตั้งผู้รักษาราชการแทนรัฐมนตรีว่าการกระทรวงอุตสาหกรรม และอนุมัติเป็นหลักการมอบหมายให้รัฐมนตรีเป็นผู้รักษาราชการแทนรัฐมนตรีว่าการกระทรวงอุตสาหกรรม ในกรณีที่ไม่มีผู้ดำรงตำแหน่งรัฐมนตรีว่าการกระทรวงอุตสาหกรรม หรือมีแต่ไม่อาจปฏิบัติราชการได้ และกรณีที่ไม่มีผู้ดำรงตำแหน่งรัฐมนตรีช่วยว่าการกระทรวงอุตสาหกรรม หรือมีแต่ไม่อาจปฏิบัติราชการได้ ตามมาตรา 42 แห่งพระราชบัญญัติระเบียบบริหารราชการแผ่นดิน พ.ศ. 2534 ตามลำดับ ตามที่กระทรวงอุตสาหกรรมเสนอ ดังนี้ 1. **รัฐมนตรีว่าการกระทรวงวิทยาศาสตร์และเทคโนโลยี (นายสุวิทย์ เมษินทรีย์)** 2. **รัฐมนตรีว่าการกระทรวงพาณิชย์ (นายสนธิรัตน์ สนธิจิรวงศ์)** ทั้งนี้ ตั้งแต่วันที่ 16 มกราคม 2561 เป็นต้นไป

**25. เรื่อง การแต่งตั้งข้าราชการการเมือง (ตำแหน่งเลขานุการรัฐมนตรีว่าการกระทรวงพาณิชย์)**

คณะรัฐมนตรีมีมติเห็นชอบตามที่รัฐมนตรีว่าการกระทรวงพาณิชย์เสนอแต่งตั้ง **นายพลัฏฐ์ ศิริกุลพิสุทธิ์** เป็นข้าราชการการเมือง ตำแหน่งเลขานุการรัฐมนตรีว่าการกระทรวงพาณิชย์ ทั้งนี้ ตั้งแต่วันที่ 16 มกราคม 2561 เป็นต้นไป

**26. เรื่อง ขอรับโอนข้าราชการเพื่อแต่งตั้งให้ดำรงตำแหน่งผู้ตรวจราชการพิเศษประจำสำนักนายกรัฐมนตรี (สำนักนายกรัฐมนตรี)**

คณะรัฐมนตรีมีมติอนุมัติตามที่สำนักงานปลัดสำนักนายกรัฐมนตรีเสนอรับโอน **นายจิตติ สุวรรณิก** เอกอัครราชทูตประจำกระทรวง (นักบริหารการทูตระดับสูง) สำนักงานปลัดกระทรวง กระทรวงการต่างประเทศ และแต่งตั้งให้ดำรงตำแหน่ง ผู้ตรวจราชการพิเศษประจำสำนักนายกรัฐมนตรี (นักบริหารระดับสูง) สำนักงานปลัดสำนักนายกรัฐมนตรี สำนักนายกรัฐมนตรี ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เนื่องจากเป็นผู้มีความรู้ความสามารถและประสบการณ์ที่เหมาะสม ประกอบกับเพื่อประโยชน์ในการปฏิรูปราชการแผ่นดินตามที่นายกรัฐมนตรีมอบหมาย ตามข้อ 1 วรรคสาม ของคำสั่งหัวหน้าคณะรักษาความสงบแห่งชาติ ที่ 16/2558

ลงวันที่ 15 พฤษภาคม พุทธศักราช 2558 ซึ่งเป็นกรณีโอนย้ายข้าราชการโดยไม่มีความผิดและไม่อยู่ระหว่าง

การตรวจสอบใด ๆ โดยผู้มีอำนาจสั่งบรรจุทั้งสองฝ่ายได้ตกลงยินยอมในการโอนแล้ว

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*